text:
MUTU 14
Muŵe Ŵakugomezgeka mu Vinthu Vyose
“Tikukhumba kuŵa ŵakugomezgeka mu vinthu vyose.”
1, 2. Chifukwa wuli Yehova wakukondwa para wakutiwona kuti tikuyezgayezga kuŵa ŵakugomezgeka? Yowoyani chiyelezgero.
MAMA na mwana wake msepuka ŵakufuma mu sitoro. Mwamabuchi, mwana wakuzezeluka na kwimilira, ndipo chisko chake ntchakuzizwa. Mu mawoko ghake muli chidoli icho wayegha mu sitoro. Wanguluwa kuwezgerapo apo wangutora panji kupempha anyina kuti ŵamugulire. Mtima wafipa ndipo wakulilira anyina kuti ŵawovwirepo. Anyina ŵakumusimikizgira kuti ŵachitengepo kanthu ndipo ŵakuweleraso nayo ku sitoro mwakuti wakawezge chidoli chira na kuphepiska. Apo mwana wakuchita nthena, mama uyu wakukondwa ndiposo kunotha. Chifukwa wuli?
2 Nyengo zose ŵapapi ŵakukondwa chomene para ŵana ŵawo ŵakusambira kuzirwa kwa kugomezgeka. Ndimo viliriso na Dada withu wa kuchanya, uyo ni “Chiuta waunenesko.” (Masalimo 31:5) Apo wakutiwona tikukura kuŵa ŵanthu ŵakukhwima mwauzimu, wakukondwa para wakutiwona kuti tikuyezgayezga kuŵa ŵakugomezgeka. Pakuti tikukhumba kumukondweska na kukhalilira mu chitemwa chake, tikulondezga fundo iyo mpositole Paulosi wakayowoya, yakuti: “Tikukhumba kuŵa ŵakugomezgeka mu vinthu vyose.” (Ŵahebere 13:18) Tiyeni tiwone vigaŵa vinayi mu umoyo withu ivyo nyengo zinyake chingaŵa chakusuzga kuŵa ŵakugomezgeka. Ndipo pamanyuma pake tiwonenge vyandulo ivyo tingasanga para tagomezgeka.
KUJISANDA USANGE TILI ŴAKUGOMEZGEKA
3-5. (a) Kasi Mazgu gha Chiuta ghakutichenjezga wuli za kofya kwa kujipusika? (b) Ntchivichi chingatovwira kuti tijisandenge usange tili ŵakugomezgeka?
3 Chinthu chakwamba icho ntchakusuzga chomene nkhusambira kujisanda usange tili ŵakugomezgeka. Ku taŵanthu ŵambura kufikapo, ntchipusu chomene kujipusika. Mwachiyelezgero, Yesu wakaphalira Ŵakhristu ŵa ku Laodikeya kuti ŵakajipusikanga kuti mbasambazi uku ŵakaŵa ‘ŵakavu, ŵachibulumutira na ŵankhule,’ chinthu chakuchitiska chitima chomene. (Chivumbuzi 3:17) Kujipusika kwawo ndiko kukanangirathu vinthu.
4 Mungakumbukiraso kuti msambiri Yakobe wakachenjezga kuti: “Usange munthu wakujiwona kuti wakusopa Chiuta kweni wakutondeka kukora lulimi lwake, wakupusika mtima wake, ndipo kusopa kwa munthu uyu nkhwawaka.” (Yakobe 1:26) Para tikughanaghana kuti tingagwiliskira ntchito uheni lulimi na kulutilira kusopa Yehova, mbwenu tikujipusika. Kusopa kwithu Yehova kungaŵa kwawaka, kutaya waka nyengo. Kasi ntchivichi chingativikilira ku ngozi iyi?
5 Mu chipaturo chenechichi, Yakobe wakuyaniska unenesko uwo uli mu mazgu gha Chiuta na gilasi. Wakutilongozga kuti tilaŵisiskenge mu dango lakufikapo na kusintha apo mphakwenelera. (Ŵerengani Yakobe 1:23-25.) Baibolo lingatovwira kuti tijisandenge na kuwona ivyo tingasintha. (Chitengero cha Yeremiya 3:40; Hagayi 1:5) Kweniso, tingalomba Yehova kuti watisande, kutovwira kuti tiwone na kunozga vinthu ivyo tikutondeka kuchita makora. (Masalimo 139:23, 24) Kuleka kugomezgeka ntchinthu chiheni chomene icho ntchakupusika, ndipo tikwenera kuchiwona nga umo Adada ŵithu ŵakuchanya ŵakuchiwonera. Lemba la Zintharika 3:32 likuti: “Yehova wakuseluka nayo munthu muryarya, kweni wakuŵa mubwezi wa ŵakunyoloka.” Yehova wangatovwira kuti tiwonenge vinthu nga ndiyo na kujiwona nga umo iyo wakutiwonera. Kumbukani kuti Paulosi wakati: “Tikukhumba kuŵa ŵakugomezgeka.” Panyengo yasono tingaŵa yayi ŵakufikapo, kweni tili na khumbo lakufuma pasi pa mtima ndiposo tikuyezgayezga kuŵa ŵakugomezgeka.
KUGOMEZGEKA MU MBUMBA
6. Chifukwa wuli ŵakutorana ŵakwenera kuchita vinthu mwaunenesko kwa yumoza na munyake, ndipo ŵakugega masuzgo wuli?
6 Mbumba za Ŵakhristu zikwenera kuŵa zakupambana na mbumba zinyake pa nkhani ya kugomezgeka. Ipo mfumu na muwoli ŵakwenera kufwatukirana na kuŵa ŵakugomezgeka kwa yumoza na munyake. Mu nthengwa ya Ŵakhristu mukwenera chara kuŵa nkharo yaukazuzi nga nkhuphotokerana na munthu uyo ni mfumu panji muwoli wako yayi, kuchita chibwezi kwizira pa Intaneti, panji kuwonelera vithuzithuzi vyamuziro. Ŵakhristu ŵanyake awo ŵali mu nthengwa ŵakuchita nkharo ziheni izi kweni ŵakubisira munyawo. Kuchita nthena nkhuleka kugomezgeka. Wonani mazgu gha Davide, themba lakugomezgeka: “Nkhukhala chara pamoza na ŵanthu ŵapusikizgi. Ndipo nkhugega awo ŵakujibisa umo ŵaliri.” (Masalimo 26:4) Usange ndimwe wakutora panji kutengwa, lekani kuchita nkharo iyo yingamupangiskani kuti mujibisenge kwa munyinu wa mu nthengwa.
7, 8. Ni nkhani wuli za mu Baibolo izo zingawovwira ŵana kuti ŵasambire kuti kugomezgeka nkhwakuzirwa?
7 Pakusambizga ŵana ŵawo kuzirwa kwa kugomezgeka, ŵapapi ŵangachita makora kuyowoya viyelezgero vya mu Baibolo. Pakuyowoya za ŵanthu ŵambura kugomezgeka, pali nkhani ya ŵanthu nga ni Akani, uyo wakiba ndipo wakakhumbanga kubisa unkhungu wake; Gehazi, uyo wakateta kuti wasange chandulo; Yudasi, uyo wakibanga na kuteta kuti wapweteke Yesu.
8 Pakuyowoya za ŵanthu ŵakugomezgeka, pali nkhani ya ŵanthu nga ni Yakhobe, uyo wakaphalira ŵana ŵake kuti ŵakawezge ndalama izo ŵakazisanga mu mathumba ghawo chifukwa wakaghanaghana kuti zikaŵikikamo mwangozi; Yefita ndiposo mwana wake msungwana, uyo wakachindika chilapo cha awiske nangauli wakajikomora; ndiposo Yesu, uyo mwachikanga wakajivumbura ku vigeŵenga vyakofya mwakuti wafiske uchimi na kuvikilira ŵabwezi ŵake. (Genizesi 43:12; Ŵeruzgi 11:30-40; Yohane 18:3-11) Viyelezgero vichoko waka ivi vikulongora ŵapapi kuti mu Mazgu gha Chiuta muli nkhani zinandi zakuzirwa izo zingaŵawovwira pakusambizga ŵana ŵawo kuti ŵatemwenge na kuzirwiska kugomezgeka.
9. Ni vinthu wuli ivyo ŵapapi ŵakwenera kugega para ŵakukhumba kulongora chiyelezgero chiwemi pa nkhani ya kugomezgeka ku ŵana ŵawo, ndipo chifukwa wuli kuchita nthena nkhwakuzirwa?
9 Ŵapapi ŵali na mulimo ukuru wa kusambizga ŵana ŵawo kuti kugomezgeka nkhwakuzirwa. Mpositole Paulosi wakafumba kuti: “Kasi iwe ukusambizga munyako, ukujisambizga wekha yayi? Iwe ukupharazga kuti, ‘Ungibanga chara,’ kasi iwe ukwiba?” (Ŵaroma 2:21) Ŵapapi ŵanyake ŵakutimbanizga ŵana ŵawo mwa kuŵasambizga kuti ŵaŵenge ŵakugomezgeka uku iwo ŵenecho ŵakuchita vinthu mwambura kugomezgeka. Para ŵiba chinthu chinyake panji kupusika munthu munyake, ŵangayowoya mwakujigowokera kuti “Pakugura ivi ŵamanyanga kuti taŵanthu titorengepo” panji “Kanguŵa kautesi kachoko waka.” Kweni fundo njakuti kwiba nkhwiba, kwali icho tiba ntcha ndalama zinandi panji yayi, ndipo utesi mbutesi, kwali tateta chikuru kwali tasazgamo utesi uchoko waka. * (Ŵerengani Luka 16:10.) Ŵana ŵakukaŵa yayi kumanya upusikizgi ndipo ŵanganangika chomene. (Ŵaefeso 6: 4) Ndipouli, para ŵakusambira kugomezgeka kwizira mu ivyo ŵapapi ŵakuchita, ŵaŵenge ŵana awo ŵakuchindika Yehova mu charu ichi chakuzura na ŵanthu ŵambura kugomezgeka.
KUGOMEZGEKA MU MPINGO
10. Pakuyowoya za kudumbiskana mwakufwatuka na ŵasopi ŵanyithu, ni vinthu wuli ivyo tikwenera kuŵa navyo maso?
10 Kuwungana pamoza na Ŵakhristu ŵanyithu kukutipa mwaŵi ukuru wakuti tiŵe ŵakugomezgeka. Nga umo tikasambilira mu Mutu 12, tikwenera kuŵa maso na umo tikugwiliskilira ntchito lulimi lwithu, chomenechomene pakati pa ŵabali na ŵadumbu ŵithu ŵauzimu. Nkhani yiwemi waka yingatambiska kusesa. Para tikuwerezgapo nkhani yambura ukaboni, ndikuti tikovwira kuthandazga utesi, ntheura tikwenera kuŵa maso na mulomo withu. (Zintharika 10:19) Kweni nyengo zinyake tingamanya kuti nkhani yinyake njaunenesko, kweni chikung’anamura kuti tiyiyowoyenge yayi. Mwachiyelezgero, nkhani yingaŵa kuti yikutikhwaska yayi, panji chingaŵa chakwenelera yayi kuyiyowoya. (1 Ŵatesalonika 4:11) Ŵanthu ŵanyake ŵakuwona kuti nkhufwatuka para ŵakuyowoya vinthu vyambura kwenelera. Kweni mazgu ghithu ghakwenera kuŵa ghakukondweska ndiposo ghalusungu nyengo zose.
11, 12. (a) Kasi ŵanthu ŵanyake awo ŵachita kwananga kukuru ŵakusazgirako wuli suzgo? (b) Ni mautesi wuli agho Satana wakukhuŵilizga pakuyowoya za kwananga kukuru, ndipo tingaghamazga wuli? (c) Kasi tingalongora wuli kuti tili ŵakugomezgeka ku gulu la Yehova?
11 Ntchakuzirwa chomene kuti tiŵenge ŵakugomezgeka kwa awo ŵakulongozga mu mpingo. Ŵanji awo ŵachita kwananga kukuru ŵakusazgirako suzgo mwa kuyezga kubisa ndipo ŵakupusika ŵalara para ŵakuŵafumba. Ŵanthu aŵa ŵakwamba kuŵa na umoyo wa paŵiri, kujilongora nga ŵakuteŵetera Yehova uku ŵakuchita zakwananga zikuru. Kuchita nthena kukupangiska kuti chilichose icho munthu wakuchita chiŵenge utesi wekhawekha. (Masalimo 12:2) Ŵanji ŵakuphalira ŵalara unenesko uchoko waka na kubisa vigaŵa vyakukhumbikwa. (Milimo 5:1-11) Kuleka kugomezgeka kwa mtundu uwu kanandi kukwamba chifukwa cha kugomezga mautesi agho Satana wakukhuŵilizga.—Wonani bokosi lakuti “ Mautesi gha Satana Pakuyowoya za Kwananga Kukuru.”
12 Ntchakukhumbikwaso kuti tiŵenge ŵakugomezgeka ku gulu la Yehova para tikuzgora mafumbo pa mafomu. Mwachiyelezgero, para tikulemba maora gha mu uteŵeti wa m’munda, tikupwelelera kuti tileke kuteta. Kweniso, para tikulemba mafomu gha kufumbira uteŵeti unyake, tikwenera kuteta yayi za umoyo withu panji chilichose chakukhwaskana na ise.—Ŵerengani Zintharika 6:16-19.
13. Kasi tingalutilira wuli kuŵa ŵakugomezgeka para tikuchita bizinesi na ŵasopi ŵanyithu?
13 Tingalongoraso kuti tili ŵakugomezgeka ku ŵasopi ŵanyithu pa nkhani za bizinesi. Nyengo zinyake ŵabali na ŵadumbu ŵangachitira pamoza bizinesi. Ŵakwenera kupwelelera kuti ŵaleke kusazga nkhani za bizinesi na nkhani zakukhwaskana na kusopera lumoza pa Nyumba ya Ufumu panji kunjira mu uteŵeti. Nyengo zinyake mubali wangalemba ntchito mubali panji mudumbu. Para talemba ntchito ŵabali panji ŵadumbu, tikwenera kupwelelera kuti tigomezgekenge, kuŵalipira pa nyengo yake, kuleka kuŵakhuluka, na kuŵapa vyandulo vyose ivyo tikapangana panji ivyo dango likuyowoya. (1 Timote 5:18; Yakobe 5:1-4) Mwakuyana waka, para tili kunjira ntchito kwa mubali panji mudumbu, tikuchita ntchito yose mwakuyana na malipiro agho tikapangana. (2 Ŵatesalonika 3:10) Tikulindizga chara kuti watipambaniskenge na ŵantchito ŵanyake chifukwa chakuti tikusopera lumoza. Tingachitanga chara nga ni para wali nase na ngongoli ya mazuŵa ghakupumulira, vinthu vinyake vyakwenera kuti watipe, panji kukhazga kuti watipe vinthu vinyake ivyo vikupelekeka yayi kwa awo tikugwira nawo ntchito.
14. Para Ŵakhristu ŵakuchitira pamoza bizinesi, ŵakwenera kuchitachi, ndipo chifukwa wuli?
14 Wuli usange Ŵakhristu ŵakukhumba kuchitira pamoza bizinesi panji kukongorana ndalama? Baibolo likuyowoya fundo yakukhumbikwa ndiposo yakuzirwa chomene yakuti tikwenera kulemberana. Mwachiyelezgero, apo Yeremiya wakagura munda, ŵakalemberana makope ghaŵiri, pakaŵa ŵakaboni, ndipo ŵakasunga makora makope agha. (Yeremiya 32:9-12; wonaniso Genizesi 23:16-20.) Para tikuchita bizinesi pamoza na ŵasopi ŵanyithu, kulemberana, kusayinirana, na kuchemerapo ŵakaboni kukulongora kuti tikuleka kugomezgana yayi. Kweni vikovwira kuti paleke kuŵa kupindikana, kukhuŵazgana, ndiposo kugazgana. Ŵakhristu wose awo ŵakuchitira pamoza bizinesi ŵakwenera kukumbuka kuti palije bizinesi iyo yikwenera kutimbanizga umoza ndiposo mtende mu mpingo. *
KUGOMEZGEKA MU CHARU
15. Kasi Yehova wakuwona wuli bizinesi yaupusikizgi, ndipo Ŵakhristu ŵakuchita wuli na chizgoŵi ichi, icho ŵanandi ŵakutemwa?
15 Mkhristu wakwenera kugomezgeka ku mpingo pera yayi. Paulosi wakayowoya kuti: “Tikukhumba kuŵa ŵakugomezgeka mu vinthu vyose.” (Ŵahebere 13:18) Pa nkhani ya bizinesi, Mlengi withu wakukhumba chomene kuti tiŵenge ŵakugomezgeka. Mu buku la Zintharika pera, muli malo ghanayi agho ghakuyowoya za chakupimira panji kuti sikelo yaupusikizgi. (Zintharika 11:1; 16:11; 20:10, 23) Mu nyengo yakale, ŵanthu ŵanandi ŵakatemwanga kuŵa na sikelo pakuchita bizinesi mwakuti ŵapimirenge vinthu ivyo munthu waŵagura panji kupimira ndalama izo wagulira. Ŵamalonda ŵapusikizgi ŵakaŵanga na vyakupimira viŵiri na sikelo yautesi mwakuti ŵapusikenge ndiposo kwibira ŵanthu. * Yehova wakutinkha chomene kachitiro aka. Kuti tijisungilire mu chitemwa chake, tikugegerathu bizinesi yiliyose yaupusikizgi.
16, 17. Nkhuleka kugomezgeka kwa mtundu wuli uko kwazara pa charu mazuŵa ghano, ndipo Ŵakhristu ŵaunenesko mbakusimikizga kuchitachi?
16 Pakuti Satana ndiyo wakuwusa charu ichi, tikuzizwa yayi kuti kuleka kugomezgeka kuli palipose. Zuŵa lililose tingayezgeka kuti tileke kugomezgeka. Para ŵanthu ŵakulemba ma CV pakupenja ntchito (panji kuti kakalata kakujilongosora), ŵanandi ŵakutemwa kuteta, na kusazgirako fundo, kulongora nga ntchito iyo ŵakuyimanya makora ndiposo ŵagwira kwa vilimika vinandi. Para ŵanthu ŵakulemba vikalata vyakulutira ku charu chinyake, vikalata vya msonkho, Ishuransi, na vinyake, kanandi ŵakuteta pakuzgora mafumbo mwakuti ŵazomerezgeke. Ŵana ŵa sukulu ŵanandi ŵakwibira mayeso, panji para ŵakulemba nkhani yinyake panji lipoti ŵakuluta pa Intaneti na kukopera nkhani iyo munthu munyake walemba na kuzakayilemba nga njawo. Ndipo para ŵanthu ŵakuchita vinthu na ŵabwana awo mbakutemwa vimbundi panji katangali, kanandi ŵakuŵahonga kuti ŵasange ivyo ŵakukhumba. Ivi ndivyo tikwenera kulindizga mu charu icho ŵanthu ŵanandi “ŵakujitemwa, ŵakutemwa ndalama, . . . ŵambura kutemwa uwemi.”
17 Ŵakhristu ŵaunenesko ŵakusimikizga mtima kuti ŵaleke kuchitako vinthu ivi. Icho chikupangiska kuti chiŵenge chakusuzga kuŵa ŵakugomezgeka ntchakuti ŵanthu ŵambura kugomezgeka kanandi ŵakuwoneka kuti vinthu vikuŵayendera makora ndipo ŵakusambazgika mu charu ichi. (Masalimo 73:1-8) Kweni Ŵakhristu ŵangaŵa ŵakavu chifukwa ŵakukhumba kulutilira kuŵa ŵakugomezgeka “mu vinthu vyose.” Kasi kujinora uku nkhwachandulo nthena? Nkhanira kwali. Chifukwa wuli? Ni vitumbiko wuli ivyo munthu wangasanga para wakugomezgeka?
VITUMBIKO IVYO VIKUŴAPO CHIFUKWA CHA KUGOMEZGEKA
18. Chifukwa wuli ntchakuzirwa chomene kuti timanyikwenge kuŵa ŵanthu ŵakugomezgeka?
18 Kugomezgeka ntchimoza mwa vinthu ivyo ŵanthu ŵakuvizirwiska chomene mu charu. (Wonani bokosi lakuti “ Kasi Ndine Wakugomezgeka.) Kweniso manyani kuti waliyose wangamanyikwa kuŵa munthu wakugomezgeka. Vikuthemba pa mahara ghinu yayi, usambazi, kawonekero, kakuliro, panji vinthu vinyake ivyo imwe mulije. Ndipouli, ŵanthu ŵanandi ŵakutondeka kuŵa na lumbiri luwemi. Ŵanthu ŵa lumbiri luwemi mbakusoŵa chomene. (Mika 7:2) Ŵanthu ŵanyake ŵangamunyozani para ndimwe wakugomezgeka, kweni ŵanji ŵamulumbaninge, kumugomezgani na kumuchindikani. Ŵakaboni ŵa Yehova ŵanandi ŵasanga chandulo chakuthupi chifukwa cha kuŵa ŵakugomezgeka. Iwo ŵalutilira kuŵa pa ntchito apo ŵanyawo ŵambura kugomezgeka ŵali kuŵalekeska. Panji ŵakusanga ntchito usange bwana munyake wakupenja ŵanthu ŵakugomezgeka.
19. Kasi kuŵa ŵakugomezgeka pa umoyo withu kukukhwaska wuli njuŵi yithu ndiposo ubwezi withu na Yehova?
19 Kwali vimuchitikiraninge kwali yayi, kweni muwonenge kuti kuŵa ŵakugomezgeka kuli na vitumbiko vikuru. Muŵenge na njuŵi yakutowa. Paulosi wakalemba kuti: “Tikujigomezga kuti tili na njuŵi yiwemi.” (Ŵahebere 13:18) Kweniso, Adada ŵithu ŵakuchanya ŵakuwona nkharo yithu, ndipo ŵakutemwa ŵanthu ŵakugomezgeka. (Ŵerengani Masalimo 15:1, 2; Zintharika 22:1.) Enya, kuŵa ŵakugomezgeka kukumovwirani kuti mukhalilire mu chitemwa cha Chiuta, ndipo palije njombe yinyake yakuluska iyi. Sono tiyeni tiwone nkhani yinyake yakuyanako na iyi, iyo yikuyowoya za umo Yehova wakuwonera ntchito.
^ ndime 9 Mu mpingo, ŵalara ŵakweruzga mubali panji mudumbu uyo wakuteta utesi uheni chomene wakuti ungapweteka ŵanji.
^ ndime 14 Kuti muwone umo mungachitira para mwapambana maghanoghano pa bizinesi, wonani Vyakusazgirapo, pa mutu wakuti Kumazga Mphindano pa Nkhani za Bizinesi.
^ ndime 15 Chakupimira chimoza ŵakagwiliskiranga ntchito pakugura vinthu, chinyake pakuguliska, ndipo pose paŵiri ŵakibiranga ŵanthu. Kweniso ŵakaŵanga na masikelo agho kunyake kukaŵanga kale kuzito, kunyake kupepu mwakuti ŵibirenge munthu pa chilichose icho ŵakuguliskana.


c: text/html

text:
Vikaya vya kumafumiro gha dazi kwa Yorodani (1-42)
32 Ŵana ŵa Rubeni+ na ŵana ŵa Gadi+ ŵakaŵa na viŵeto vinandi chomene, ndipo ŵakawona kuti vyaru vya Yazeri+ na Giliyadi vikaŵa viwemi kuliskako viŵeto.2 Ntheura ŵana ŵa Gadi na ŵana ŵa Rubeni ŵakiza kwa Mozesi, Eliyazara wasembe,* na ku ŵalongozgi ŵa wumba, ŵakati:3 “Charu cha Ataroti, Diboni, Yazeri, Nimura, Heshiboni,+ Eleyale, Sebamu, Nebo,+ na Beyoni,+4 charu icho Yehova wakachithereska pamaso pa wumba wa Israyeli,+ ntchiwemi chomene kuliskako viŵeto, ndipo taŵateŵeti ŵinu tili na viŵeto vinandi.”+5 Ŵakatiso: “Usange tasanga uwemi pamaso pinu, mupeleke charu ichi ku taŵateŵeti ŵinu kuti chiŵe chithu. Kutiyambuska Yorodani yayi.”6 Mozesi wakati ku ŵana ŵa Gadi na ŵana ŵa Rubeni: “Kasi imwe mukhalenge kuno, uku ŵabali ŵinu ŵakuluta ku nkhondo?7 Chifukwa wuli mukugongoweska Ŵaisrayeli kuti ŵambukire ku charu icho Yehova waŵapenge?8 Ndimo ŵawiskemwe ŵakachitira apo nkhaŵatuma kufuma ku Kadeshi-barineya, kuti ŵakawone charu.+9 Ŵakati ŵafika ku Dambo la Eshikoli+ na kuwona charu, ŵakagongoweska Ŵaisrayeli kunjira mu charu icho Yehova wakaŵa pafupi kuŵapa.+10 Ndipo ukali wa Yehova ukagolera pa zuŵa lira, mwakuti wakalapa+ kuti:11 ‘Ŵanalume ŵa vyaka 20 kuya munthazi awo ŵakafuma mu charu cha Eguputo, ŵamuchiwona chara charu+ icho nkhalapa kwa Abrahamu, Yisake, na Yakhobe,+ chifukwa ŵakunilondezga na mtima wose chara,12 kupaturako Kalebi+ mwana wa Yefune Mukenizi, na Joshuwa+ mwana wa Nuni, chifukwa ŵakulondezga Yehova na mtima wose.’+13 Ntheura ukali wa Yehova ukagolera pa Israyeli ndipo wakaŵayingiska mu mapopa vyaka 40,+ m’paka muwiro wose uwo ukachitanga uheni pamaso pa Yehova ukamara.+14 Sono imwe mwanjira mu malo gha ŵawiskemwe, mphapu ya ŵanthu ŵakwananga, ndipo mukusazgirako ukali wakofya wa Yehova pa Israyeli.15 Chiuta waŵalekengeso mu mapopa usange mukuleka kumulondezga, ndipo ŵanthu wose aŵa ŵaparanyikenge chifukwa cha imwe.”16 Penepapo iwo ŵakiza kwa Mozesi, ŵakati: “Mutizomerezge kuti tizenge viŵaya* vya viŵeto vithu kuno na misumba ya ŵana ŵithu.17 Kweni ise tinozgekenge na kuluta kukarwa nkhondo+ panthazi pa Ŵaisrayeli, m’paka tikaŵanjizge mu malo ghawo. Ŵana ŵithu ŵakhalenge mu misumba ya malinga, kuŵavikilira ku ŵanthu awo ŵakukhala mu charu.18 Tamuwelera ku nyumba zithu chara m’paka Muisrayeli waliyose wakapoke charu kuŵa chiharo+ chake.19 Ise tamupokako chara chiharo pamoza na iwo ku sirya linyake la Yorodani na kunthazi kwake, chifukwa tapokera kale chiharo chithu kumafumiro gha dazi kwa Yorodani.”+20 Mozesi wakaŵazgora kuti: “Chitani ichi: Mutore vilwero vinu vyankhondo pamaso pa Yehova,+21 ndipo usange waliyose wa imwe watora vilwero vyake na kwambuka Yorodani pamaso pa Yehova apo iyo wakuchimbizga ŵalwani ŵake pamaso pake,+22 m’paka charu chithereskeke pamaso pa Yehova,+ apo ndipo mungakawelera+ na kuŵa ŵambura mulandu pamaso pa Yehova na Israyeli. Mbwenu charu ichi chiŵenge chinu pamaso pa Yehova.+23 Kweni usange muchitenge nthena chara, ndikuti munangirenge Yehova. Manyani kuti kwananga kwinu kumulondaninge.24 Ntheura zengani misumba ya ŵana ŵinu na viŵaya vya miskambo+ yinu, kweni mufiske ivyo mwalayizga.”25 Ŵana ŵa Gadi na ŵana ŵa Rubeni ŵakati kwa Mozesi: “Ŵateŵeti ŵinu ŵachitenge nga umo fumu yithu yayowoyera.26 Ŵana ŵithu, ŵawoli ŵithu, ŵakhalenge kwenekuno mu misumba ya Giliyadi pamoza na viŵeto vithu vyose.+27 Kweni taŵateŵeti ŵinu tambukenge, waliyose na chilwero chake kunozgekera kurwa nkhondo pamaso pa Yehova,+ nga umo imwe fumu yithu mwayowoyera.”28 Ntheura Mozesi wakayowoya nkhani iyi kwa Eliyazara wasembe, Joshuwa mwana wa Nuni, na ŵalara ŵa nyumba za awiskewo ŵa mafuko gha Israyeli.29 Mozesi wakati kwa iwo: “Usange ŵana ŵa Gadi na ŵana ŵa Rubeni ŵambuka Yorodani pamoza na imwe, waliyose kunozgekera nkhondo pamaso pa Yehova, ndipo charu chathereskeka pamaso pinu, imwe muŵape charu cha Giliyadi kuti chiŵe chawo.+30 Kweni usange ŵaleka kutora vilwero vyawo na kwambuka pamoza namwe, mbwenu ŵamukhala namwe mu charu cha Kenani.”31 Ndipo ŵana ŵa Gadi na ŵana ŵa Rubeni ŵakazgora kuti: “Ivyo Yehova wayowoya ku ŵateŵeti ŵinu ndivyo tichitenge.32 Titorenge vilwero vithu na kwambukira ku charu cha Kenani pamaso pa Yehova,+ kweni charu icho tiharenge chiŵenge cha sirya lino la Yorodani.”33 Ntheura Mozesi wakaŵapa ŵana ŵa Gadi, ŵana ŵa Rubeni,+ na hafu ya fuko la Manase+ mwana wa Yosefe, ufumu wa Sihoni,+ themba la Ŵaamori, na ufumu wa Ogi,+ themba la Bashani, charu na misumba yake yose, na misumba yakuzingilizga charu ichi.34 Ŵana ŵa Gadi ŵakazenga* Diboni,+ Ataroti,+ Aroyeri,+35 Atiroti-shofani, Yazeri,+ Yogibeha,+36 Beti-nimura,+ na Beti-harani,+ misumba ya malinga, ndipo ŵakazenga viŵaya vyamalibwe vya miskambo yawo.37 Ŵana ŵa Rubeni ŵakazenga Heshiboni,+ Eleyale,+ Kiriyatayimu,+38 Nebo,+ na Baala-meyoni,+ (mazina ghake ghali kusinthika), na Sibuma. Misumba iyo ŵakazengaso ŵakayithya mazina ghanyake.39 Ŵana ŵa Makiri+ mwana wa Manase ŵakaluta ku Giliyadi na kupoka charu, ndipo ŵakachimbizga Ŵaamori awo ŵakakhalanga mwenemumo.40 Ntheura Mozesi wakapeleka chigaŵa cha Giliyadi kwa Makiri mwana wa Manase, ndipo wakamba kukhala mwenemumo.+41 Yayiri mwana wa Manase wakaluta na kupoka mizi yawo ya mahema, ndipo wakayithya Hawoti-yayiri.*+42 Noba wakaluta na kupoka Kenati na vikaya vyake vyose. Malo agha wakaghathya Noba, kutolera zina lake.

robotstxt: allowed

filter: keep


text:
MAZGU GHA CHIUTA MBUSAMBAZI | YESAYA 34-37
Hezekiya Wakatumbikika Chifukwa cha Kugomezga Yehova
Themba la Ŵaasiriya Senakeribu likatuma Rabushake ku Yerusalemu kuti wakaphalire Ŵayuda kuti ŵajipeleke ŵekha. Ŵasiriya ŵakawofyanga Ŵayuda na chilato chakuti Ŵayuda ŵajipeleke waka kwambura kurwa nawo nkhondo
Kujipatura. Ŵaeguputo ŵangamovwirani yayi.—Yes 36:6
Kukayika. Yehova wamovwiraninge yayi chifukwa wakukondwa namwe yayi.—Yes 36:7, 10
Wofi. Mungathereska yayi ŵasilikari ŵa Ŵaasiriya chifukwa mbankhongono.—Yes 36:8, 9
Chiyezgo. Para mwajipeleke ku Ŵaasiriya vinthu vimwenderaninge makora.—Yes 36:16, 17
Hezekiya wakagomezga chomene Yehova
Iyo wakachita vyose ivyo wangafiska pakunozgekera kurwa nkhondo na Ŵaasiriya
Wakalomba kwa Yehova kuti waŵaponoske ndiposo wakachiska Ŵayuda kuti nawo ŵathembe Yehova
Yehova wakapulika lurombo lwa Hezekiya ndipo wakatuma mungelo uyo wakakoma ŵasilikari ŵa Ŵaasiriya ŵakukwana 185,000 mu usiku umoza pera


text:
MUTU 11
Chifukwa Wuli Chiuta Wakughalaŵiska Waka Masuzgo?
Kasi Chiuta ndiyo wakupangiska masuzgo pa charu?
Kasi ni nkhani wuli iyo yikayambika mu munda wa Edeni?
Kasi Chiuta wazamumazga wuli masuzgo gha ŵanthu?
1, 2. Kasi ŵanthu ŵakusangana na masuzgo wuli, ndipo ŵanandi ŵakufumba mafumbo wuli?
PAMANYUMA pa nkhondo yakofya iyo yikachitika mu charu chinyake, ŵanakazi na ŵana ŵanandi ŵambura mulandu ŵakakomeka, ndipo wose ŵakasungika mu dindi limoza. Pachanya pa dindi ili ŵakaŵikapo tumphinjika tunandi. Pa kamphinjika kalikose ŵakalembapo mazgu ghakuti: “Chifukwa wuli?” Nyengo zinyake ŵanthu ŵakufumba fumbo ili para pachitika chinthu icho chaŵaŵinya chomene mtima, nga ni nkhondo, masoka, panji muliri uwo wakoma ŵanthu ŵanandi. Ŵangafumbaso para nyumba zawo zawa panji ŵamba kusuzgika chifukwa cha masoka agha. Ŵakukhumba kumanya chifukwa icho vinthu ivi vikuŵachitikira.
2 Chifukwa wuli Chiuta wakughawona waka masuzgo agho ghakuchitika? Ŵakufumbaso kuti para Chiuta Ngwankhongonozose, ngwachitemwa, ngwavinjeru, ndiposo ni murunji, chifukwa wuli mu charu mwazura kutinkhana na vinthu vyambura urunji? Kasi namwe muli kujifumbapo mafumbo agha?
3, 4. (a) Zunurani nkhani iyo yikulongora kuti ntchiheni yayi kufumba Chiuta chifukwa icho wakulekelera masuzgo. (b) Kasi Yehova wakujipulika wuli para wakuwona ŵanthu ŵakusuzgika?
3 Kasi nkhwananga kufumba chifukwa icho Chiuta wakughalekelera waka masuzgo agho ghakuchitika? Ŵanyake ŵakughanaghana kuti para ŵangafumba nthena, ŵawonekenge nga ŵalije chipulikano kweniso ŵakumuchindika yayi Chiuta. Kweni para mungaŵerenga Baibolo, muwonenge kuti ŵanthu ŵakugomezgeka kwa Chiuta, ŵakafumbapo mafumbo ghanthena agha. Mwachiyelezgero, ntchimi Habakuku yikafumba Yehova kuti: “Chifukwa wuli mukunilongora vinthu viheni? Chifukwa wuli mukulekelera kuyuzgana? Chifukwa wuli pharanyiko na nkhaza vili pamaso pane? Ndipo chifukwa wuli kugazgana na kulimbana vyazara?”
4 Kasi Yehova wakamukalipira Habakuku chifukwa cha kufumba mafumbo agha? Yayi. M’malo mwake, Chiuta wakazomerezga kuti mazgu gha Habakuku ghalembeke mu Baibolo. Kweniso Chiuta wakamovwira kuti wapulikiske makora vinthu vinandi kuti waŵeso na chipulikano chakukhora. Yehova wakukhumbaso kuti namwe mumanye vinandi na kuŵa na chipulikano chakukhora. Kumbukani kuti Baibolo likusambizga kuti Chiuta “wakumupwelelerani.” (1 Petrosi 5:7) Chiuta wakutinkha viheni ndipo para ŵanthu ŵakusuzgika, wakukwiya chomene kujumpha munthu waliyose. (Yesaya 55:8, 9) Chifukwa wuli pera pa charu pali masuzgo ghanandi?
CHIFUKWA WULI PA CHARU PALI MASUZGO GHANANDI?
5. Kasi ŵanthu ŵanyake ŵakuti chifukwa wuli tikusuzgika? Kweni Baibolo likusambizga vichi?
5 Ŵanthu ŵa matchalitchi ghakupambanapambana ŵakuluta ku ŵaliska na ŵasambizgi ŵawo kuti ŵakafumbe chifukwa icho pa charu paliri masuzgo ghanandi. Kanandi ŵaliska ŵakuŵazgora kuti ni khumbo la Chiuta kweniso ŵakuti wakalemberathu kuti ndimo viŵirenge. Fundo iyi yikung’anamura kuti Chiuta wali kulemberathu chilichose na viheni wuwo ivyo vikuchitika. Ŵakuŵaphaliraso kuti ivyo Chiuta wakuchita tingavipulikiska yayi. Ŵakuti Chiuta ndiyo wakutora ŵanthu, na tubonda wuwo, kuti wakakhale nawo kuchanya. Kweni kuyana na ivyo muli kusambira, ni Yehova Chiuta yayi wakupangiska viheni. Baibolo likuti: “Chiuta waunenesko wangachita uheni chara, Wankhongonozose wangachita kwananga chara!”
6. Chifukwa wuli ŵanthu ŵanandi ŵakughanaghana kuti Chiuta ndiyo wakupangiska masuzgo?
6 Kasi mukumanya chifukwa icho ŵanthu ŵakumupira mulandu Chiuta para ŵakuwona masuzgo gha mu charu? Kanandi ŵakughanaghana kuti Chiuta Wankhongonozose ndiyo wakulamulira charu. Ŵakumanya yayi fundo yakuzirwa iyo Baibolo likusambizga pa nkhani iyi. Fundo iyi mukasambira mu Mutu 3 wa buku lino. Uyo wakulamulira charu ichi ni Satana Dyabulosi.
7, 8. (a) Kasi charu chikulongora wuli nkharo ya uyo wakuchilamulira? (b) Kasi kwananga ndiposo “nyengo na vyakuchitika vyamabuchi” vikupangiska wuli masuzgo?
7 Baibolo likuyowoya mwakupulikikwa makora kuti: “Charu chose chikugona mu nkhongono za muheni.” (1 Yohane 5:19) Kasi imwe mukuwona kuti fundo iyi njaunenesko? Charu chikulongora nkharo ya munthu munyake wauzimu uyo “wakupuluska charu chose.” (Chivumbuzi 12:9) Satana ni muheni, wakupuluska ŵanthu, ndipo ngwankhaza. Ntheura, charu icho Satana wakulamulira chazura na kutinkhana, kupusikana, na nkhaza. Ichi ntchifukwa chakwamba icho pa charu paliri masuzgo ghanandi.
8 Chifukwa chachiŵiri icho paliri masuzgo tikasambira mu Mutu 3. Tikasambira kuti ŵanthu ŵakubabika na zakwananga kufumira apo Adamu na Eva ŵakagalukira Chiuta mu munda wa Edeni. Ŵanthu ŵakwananga ŵakukhumba kulongora mazaza pa ŵanyawo, ndipo ichi chapangiska nkhondo, kusuzgana, kweniso masuzgo ghanyake. (Mupharazgi 4:1; 8:9) Chifukwa chachitatu icho pa charu paliri masuzgo ni “nyengo na vyakuchitika vyamabuchi” ivyo vikutichitikira. (Ŵerengani Mupharazgi 9:11.) Pakuti ni Yehova yayi uyo wakutilamulira panji kutivikilira, ŵanthu ŵangasuzgika chifukwa chakuti ŵali waka pa malo ghaheni ndiposo pa nyengo yiheni.
9. Chifukwa wuli tingagomezga kuti Yehova wali na chifukwa chiwemi icho wakughalaŵiskira waka masuzgo?
9 Ntchakupembuzga chomene kumanya kuti ni Chiuta yayi wakupangiska masuzgo. Ndiyo yayi wakupangiska nkhondo, kuswa malango, nkhaza, panji masoka agho ghakuwira ŵanthu. Ndipouli, tikwenera kumanya chifukwa icho Yehova wakughalaŵiskira waka masuzgo. Pakuti Ngwankhongonozose, ipo wali na nkhongono zakumazgira masuzgo agha. Kweni chifukwa wuli pera wakuleka kuchitapo kanthu? Chiuta wachitemwa uyo tikumanya, wakwenera kuti wali na chifukwa chiwemi icho wakulekera kuchitapo kanthu.
PALI NKHANI YIKURU
10. Kasi Satana wakadelera vichi, ndipo wakadelera wuli?
10 Kuti timanye chifukwa icho Chiuta wakughalekera waka masuzgo, tikwenera kukumbuka icho chikachitika kuti masuzgo ghayambe. Satana wakayambiska nkhani yikuru apo wakapusika Adamu na Eva kuti ŵagalukire Yehova. Satana wakadelera nkhongono za Yehova yayi. Chifukwa Satana nayo wakumanya makora kuti Yehova wali na nkhongono zamaseŵera yayi. Kweni Satana wakasuska fundo yakuti Yehova ndiyo ngwakwenelera kulamulira. Apo wakati Chiuta ni mutesi, ndiposo wakunora ŵanthu vinthu viwemi, Satana wakalongora kuti Yehova ni Fumu yiheni. (Ŵerengani Genizesi 3:2-5.) Satana wakang’anamuranga kuti ŵanthu ŵangakhala makora para ŵangajiyimira paŵekha kwambura kulamulirika na Chiuta. Uku kukaŵa kudelera Ufumu wa Yehova, chifukwa ivyo Satana wakayowoya vikalongora kuti Chiuta ngwambura kwenelera kulamulira ŵanthu.
11. Chifukwa wuli Yehova wakakoma nyengo yeneyiyo yayi ŵakugaluka?
11 Adamu na Eva ŵakagalukira Yehova. Apa tingati iwo ŵakatenge: ‘Tikukhumba yayi kuti Yehova waŵe Fumu yithu. Tingajisankhira tekha icho ntchiwemi na chiheni.’ Kasi Yehova wakate wamazgenge wuli nkhani iyi? Kasi wakate wasambizgenge wuli ŵangelo awo ŵakaŵa ŵakugomezgeka kuti ŵanthu ŵakugaluka aŵa ŵakabuda, ndiposo kuti iyo ngwakwenelera kulamulira? Munthu munyake wangayowoya kuti, Chiuta mphanyi wakakoma Satana, Adamu, na Eva na kulengaso waka ŵanthu ŵanyake. Kweni Yehova wakaŵa kuti wayowoya kale kuti wakukhumba kuti charu chizure na ŵana ŵa Adamu na Eva, ndipo wakakhumbanga kuti ŵakhale mu paradiso pa charu chapasi. (Genizesi 1:28) Nyengo zose Yehova wakufiska khumbo lake. (Yesaya 55:10, 11) Kweniso Chiuta wakomenge ŵakugaluka nyengo yeneyiyo, mphanyi nkhani yikuru iyo yikamba mu munda wa Edeni yikamara yayi.
12, 13. Chifukwa wuli Yehova wazomerezga Satana kuti walamulire charu? Ndipo chifukwa wuli Chiuta wazomerezgera ŵanthu kuti ŵajilamulire ŵekha?
12 Tiyelezgere kuti msambizgi wakusambizga ŵana samuzi yinonono. Mbwenu mwana munyake uyo wakujiwona kuti ngwamahara wakwamba kususka msambizgi kuti nthowa iyo wasangira anisara njautesi. Kuti walongore kuti msambizgi uyu wakutondeka samuzi, mwana uyu wakuyowoya mwakujitemwa kuti samuzi wakuzimanya chomene kujumpha msambizgi uyu. Ŵana ŵanyake mu kilasi ŵakughanaghana kuti mwana uyu wakuneneska, ndipo nawo ŵakugalukira msambizgi wawo. Kasi msambizgi wangachita wuli? Para msambizgi wangamufumiska mu kilasi mwana uyu, kasi ŵana ŵanyake ŵangaghanaghana vichi? Asi ŵangaghanaghana kuti mwana munyawo uyu wakuneneska nadi ndipo ŵangamba kukolerana nayo? Enya. Ŵana wose mu kilasi ŵangaghanaghana kuti msambizgi wakuwopa kuti wamanyikwenge kuti ni mujira, ndipo ŵangaleka kumuchindika. Kweni wuli para msambizgi wangamupa mwaŵi mwana wakugaluka uyu kuti wasove samuzi iyo?
13 Yehova nayo wachita nga umo msambizgi wangachitira. Kumbukani kuti pakaŵa ŵanyake awo ŵakawonanga panyengo iyo ŵanthu aŵa ŵakagalukanga mu Edeni. Ŵangelo mamiliyoni ghanandi ŵakugomezgeka ŵakawonanga. (Yobu 38:7; Daniyeli 7:10) Icho Yehova wakate wachitenge, chikatenge chikhwaskenge chomene ŵangelo aŵa kweniso ŵanthu wose. Kasi Yehova wachita vichi? Wamupa mwaŵi Satana kuti walongore usange iyo ndiyo wangalamulira makora ŵanthu. Kweniso, Chiuta wazomerezga ŵanthu kuti ŵajilamulire ŵekha mwakulongozgeka na Satana.
14. Kasi pali uwemi wuli chifukwa chakuti Yehova wazomerezga ŵanthu kuti ŵajilamulire ŵekha?
14 Msambizgi wa mu chiyelezgero chithu wakumanya kuti mwana uyo wagaluka, na ŵanyake awo ŵakolerana nayo, wose mbajira. Kweniso wakumanya kuti para wangaŵapa mwaŵi kuti ŵasove samuzi iyo, mbwenu kilasi lose limanyenge uyo wakuneneska. Para ŵana ŵakugaluka ŵatondeka samuzi iyi, ŵana wose ŵa mitima yiwemi ŵamanyenge kuti msambizgi ndiyo ngwakwenelera nadi kusambizga. Para kunthazi msambizgi uyu wangazakafumiska mwana munyake mu kilasi chifukwa cha kugaluka, ŵana wose ŵangazakapulikiska. Yehova nayo wakumanya kuti para ŵanthu wose ŵa mitima yiwemi na ŵangelo, ŵajiwonera ŵekha kuti Satana na awo wali nawo ŵatondeka, kweniso kuti ŵanthu ŵangajilamulira ŵekha yayi, mbwenu ŵamanyenge uyo ngwakwenelera kulamulira. Nawo ŵangamanya fundo iyo Yeremiya wakamanya. Iyo wakati: “A Yehova, nkhumanya kuti nthowa ya munthu yili mwa iyo yekha chara. Munthu uyo wakwenda wangalongozga yayi mendero ghake.”
CHIFUKWA WULI YEHOVA WALEKELERA MASUZGO NYENGO YITALI NTHENA?
15, 16. (a) Chifukwa wuli Yehova walekelera masuzgo nyengo yitali? (b) Chifukwa wuli Yehova wandalekeske viheni?
15 Kweni chifukwa wuli Yehova walekelera masuzgo nyengo yitali nthena? Ndipo chifukwa wuli wakulekeska yayi vinthu viheni? Kuti tizgore mafumbo agha, tiyeni tidumbiskane dankha vinthu viŵiri ivyo msambizgi wa mu chiyelezgero chithu wachitenge yayi. Chakwamba, wamulekeskenge yayi mwana wakugaluka para wayamba kusova samuzi. Chachiŵiri, msambizgi wamovwirenge yayi. Wonaniso vinthu viŵiri ivyo Yehova wasankha kuleka kuchita. Chakwamba, walekeskenge yayi Satana na awo wali nawo kuti ŵalongore usange ŵakuneneska. Lekani wazomerezga kuti pajumphe nyengo yitali. Mu vyaka vyose ivyo vyajumpha, ŵanthu ŵayezgapo maboma ghakupambanapambana. Nangauli sayansi yaluta panthazi chomene ndiposo vinthu vinyake, kweni vinthu vyambura urunji, ukavu, kuswa malango, na nkhondo vikulutilira kuhenipa. Pa nyengo yasono, ulamuliro wa ŵanthu wawonekerathu kuti watondeka.
16 Chachiŵiri, Yehova wakumovwira yayi Satana kulamulira charu. Mwachiyelezgero, para Chiuta wangalekeska vinthu viheni, asi ndikuti wakovwira Satana na viŵanda? Para masuzgo kungaŵavya, asi mbwenu ŵanthu ŵaghanaghanenge kuti ŵangajilamulira ŵekha kwambura suzgo? Para Yehova wangakanizga masuzgo ndikuti nayo waŵenge mutesi nga ni Satana. Kweni Baibolo likuti: “Ntchambura machitiko kuti Chiuta watete.”
17, 18. Kasi Yehova wachitenge wuli na masuzgo ghose agho ghaŵapo chifukwa cha ulamuliro wa ŵanthu?
17 Kweni wuli pakuyowoya za vinthu vyose ivyo vyanangika kufuma apo ŵanthu ŵakwamba ŵakagalukira Chiuta? Tingaluwanga yayi kuti Yehova Ngwankhongonozose. Ntheura wangamazga masuzgo, ndipo wazamumazga nadi masuzgo ghose agho ŵanthu ŵakusuzgika nagho pasono. Nga ni umo tikasambilira kale, para Chiuta wazakazgora charu kuŵa Paradiso, charu chizamunangikaso yayi. Vinthu viheni ivyo vikuchitikira ŵanthu chifukwa cha kwananga, vizamumara para tili na chipulikano mu sembe ya Yesu, ndipo chiwuka ndicho chizamunjira mu malo gha nyifwa. Chiuta wazamutuma Yesu kuti “waparanye milimo ya Dyabulosi.” (1 Yohane 3:8) Yehova wazamuchita vyose ivi pa nyengo yakwenelera. Pakuti Chiuta wandachitepo kanthu luŵiro, ichi chatipa mwaŵi kuti tisambire unenesko na kumuteŵetera. (Ŵerengani 2 Petrosi 3:9, 10.) Pa nyengo yasono, Chiuta wakupenja ŵanthu awo ŵakukhumba nadi kumusopa ndipo wakuŵawovwira kuti ŵazizipizge masuzgo agho ŵakukumana nagho mu charu chiheni ichi.
18 Ŵanyake ŵangafumba kuti, ‘Chiuta walengenge Adamu na Eva mu nthowa yakuti ŵaleke kugaluka, asi mphanyi masuzgo ghose agha kulije?’ Kuti tizgore fumbo ili, tikwenera kukumbuka chawanangwa chakuzirwa icho Yehova wali kutipa.
KASI MUCHITENGE NACHO WULI CHAWANANGWA CHAKUFUMA KWA CHIUTA?
19. Kasi Yehova watipa chawanangwa wuli, ndipo tikwenera kuchiwona wuli?
19 Tikasambira mu Mutu 5 kuti ŵanthu ŵakalengeka na wanangwa wa kusankha icho ŵakukhumba kuchita. Kasi mukumanya kuti ichi ntchawanangwa chapachanya chomene? Chiuta wali kulenga nyama zinandi, ndipo nyama izi zikwendera waka mahara agho zili kubabika nagho. (Zintharika 30:24) Munthu wakupanga mashini agho ghakuchita ntchito yimoza pera. Kasi Chiuta watilengenge nthena, mphanyi tikukondwa? Yayi. Tikukondwa chifukwa tili na wanangwa wa kusankha vyakuchita, umoyo uwo tikukhumba kuŵa nawo, mabwezi agho tikukhumba, na vinyake. Taŵanthu tikukhumba kuŵa na wanangwa ndipo ndivyo Yehova nayo wakukhumba.
20, 21. asi tingagwiliskira wuli ntchito makora wanangwa wa kusankha, ndipo chifukwa wuli tikwenera kuchita nthena?
20 Yehova wakukhumba yayi kuti ŵanthu ŵamuteŵeterenge mwakuchichizgika. (2 Ŵakorinte 9:7) Tifumbe nthe: Kasi mupapi wangakondwa chomene para mwana wakuchita vinthu kufumira pasi pa mtima panji para wakuchita vinthu mwakuchichizgika? Ipo kasi muchitenge nawo wuli wanangwa wa kusankha, uwo Yehova wali kumupani? Satana, Adamu, na Eva ŵakagwiliskira ntchito uheni wanangwa wawo. Ŵakamukana Yehova Chiuta. Kweni kasi imwe muchitenge wuli?
21 Muli na mwaŵi wakuti mugwiliskire ntchito makora wanangwa wa kusankha uwo Chiuta wali kumupani. Namwe mungaŵa pamoza na ŵanthu ŵanandi awo ŵali ku chigaŵa cha Yehova. Ŵakukondweska Chiuta chifukwa ŵakuchita vinthu ivyo vikulongora kuti Satana ni mutesi ndipo watondeka kulamulira charu. (Zintharika 27:11) Namwe mungakondweska Chiuta para mungasankha kuchita vinthu viwemi. Mutu 12 ulongosorenge umo mungachitira.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?


text:
MUTU 15
Wakavikilira Ŵanthu ŵa Chiuta
1-3. (a) Chifukwa wuli Esitere wakawopanga apo wakalutanga kukawonana na mfumu wake? (b) Kasi tidumbiskanenge mafumbo wuli pa nkhani ya Esitere?
ESITERE wakakhumbanga kuwonana na themba pa nyumba yake ku Shushani. Apo wakaŵa pafupi kufika mu luŵaza lwa nyumba ya themba, wakayezga kujikhwimiska. Kweni chikaŵa chipusu yayi, chifukwa vinthu vyose vya pa nyumba ya themba vikaŵa vyakofya. Mu viliŵa vya nyumba iyi mukaŵa vithuzithuzi vya ng’ombe zamapapindo, ŵanthu ŵakuponya mivi, na nkhalamu. Nyumba iyi ŵakayizenga pa malo ghakukwera kufupi na mapiri gha Zagros, ndipo musi mwake mukaŵa mlonga wa Choaspes uwo ukaŵa na maji ghawemi chomene. Vinthu vyose pa nyumba iyi ŵakavipanga kuti para munthu waviwona waka wamanyenge kuti wafika pa nyumba ya munthu mulara. Ndipo Esitere wakapukwa munthu mweneyuyu, uyo wakajichemanga “fumu yikuru.” Kweniso ndiyo wakaŵa mfumu wake.
2 Ahasiweru wakaŵa munthu wakuti Esitere wangatorana nayo yayi. Iyo wakaŵa mwanalume wakuti msungwana wakugomezgeka Wachiyuda wangadokera yayi kutengwako. * Ahasiweru wakayananga yayi na Abrahamu, munthu uyo wakapulikira apo Chiuta wakamuphalira kuti wapulikire Sara, muwoli wake. (Gen. 21:12) Themba ili likamumanyanga yayi Yehova, Chiuta wa Esitere, panji Dango lake. Kweni Ahasiweru wakamanyanga waka dango la Ŵaperesiya, ilo likakanizganga chinthu icho Esitere wakaŵa pafupi kuchita. Kasi chikaŵa chinthu wuli? Dango ili likatenge munthu wangizanga kwa themba la Peresiya yayi usange lindamucheme. Para wachita nthena, wakeneranga kukomeka. Esitere wakachemeka yayi, kweni wakati waka nkhwachi nilutenge. Esitere wakaŵa pafupi kunjira mu luŵaza lwamukati, malo agho themba lingamuwona pa chitengo chake. Panji Esitere wakaghanaghananga kuti umaliro wake ngwenewuwu.—Ŵerengani Esitere 4:11; 5:1.
3 Chifukwa wuli Esitere wakachita ivi na kuŵika umoyo wake pangozi? Kasi tingasambirako vichi kwa mwanakazi uyu pa nkhani ya chipulikano? Chakwamba, tiyeni tiwone ivyo vikachitika kuti Esitere waŵe fumukazi ku Peresiya.
Umoyo wa Esitere
4. Kasi Esitere wakaŵa njani? Kasi vikenda wuli kuti wambe kukhala na Modekayi?
4 Esitere wakaŵa mulanda. Ŵapapi ŵake tikuŵamanya viŵi yayi awo ŵakamupa zina lakuti Hadasa. Ŵapapi ŵa Esitere ŵakati ŵafwa, mubali wawo Modekayi, wakamutora na kumulera. Modekayi na Esitere ŵakaŵa paudumbu, kweni Modekayi wakaŵa mulara. Modekayi wakakhalanga na Esitere nga ni mwana wake.—Est. 2:5-7, 15.
5, 6. (a) Kasi Modekayi wakamulera wuli Esitere? (b) Kasi Esitere na Modekayi ŵakakhalanga wuli mu Shushani?
5 Modekayi na Esitere ŵakaŵa Ŵayuda kweniso ŵazga, ndipo ŵakakhalanga mu msumba ukuru wa ufumu wa Peresiya. Mu msumba uwu, ŵanthu ŵakaŵatinkhanga chifukwa cha chisopa chawo na Dango ilo ŵakalondezganga. Kweni Esitere wakamutemwanga chomene Modekayi. Chifukwa ntchakuti Modekayi wakamusambizganga vya Yehova, Chiuta walusungu uyo nyengo zinandi kumasinda wakathaska ŵanthu ŵake ku masuzgo, ndipo wakagomezganga kuti waŵathaskengeso. (Lev. 26:44, 45) Nadi, Esitere na Modekayi ŵakamba kutemwana chomene.
6 Vikuwoneka kuti Modekayi wakagwiranga ntchito ku nyumba ya themba ku Shushani. Nyengo zose wakakhalanga mu chipata, pamoza na ŵateŵeti ŵanyake ŵa themba. (Est. 2:19, 21; 3:3) Tikumanya yayi ivyo Esitere wakachitanga apo wakakuranga. Vikulongora kuti wakapweleleranga Modekayi kweniso pa nyumba. Ŵakwenera kuti ŵakakhalanga mu nyumba zabwekabweka kusirya linyake la mlonga. Panyake wakatemwanga kuluta ku msika ku Shushani, uko ŵanthu ŵakuguliska golide, siliva, na ŵamalonda ŵanyake ŵakayaranga malonda ghawo. Esitere wakamanyanga yayi kuti pamasinda vinthu ivi wazamukandangapo waka. Wakamanyanga yayi kuti vinthu visithenge.
Wakaŵa “Wakutowa mu Mawonekero”
7. Chifukwa wuli Vashiti ŵakamuwuskapo pa ufumukazi? Ndipo chikachitika ntchivichi?
7 Zuŵa limoza, mu Shushani mukaŵa mahumuhumu gha ivyo vikachitika ku nyumba ya themba. Themba Ahasiweru likanozga chiphikiro chikuru, ndipo likachema ŵanthu ŵake ŵakuchindikika. Kukaŵa vyakurya na vinyo linandi chomene. Penepapo likachemeska Vashiti, fumukazi yakutowa, uyo nayo wakasangwanga kunyake na ŵanakazi ŵanyake. Kweni Vashiti wakakana kwiza kwa themba. Themba soni zikalikora ndipo likakwiya. Ntheura likafumba awo ŵakalipanga fundo kuti ŵachite nayo wuli Vashiti. Kasi chikachitika ntchivichi? Vashiti ŵakamuwuskapo pa ufumukazi. Ŵateŵeti ŵa themba ŵakamba kupenja ŵamwali ŵakutowa chomene mu charu chose kuti themba lisorepo uyo wangaŵa fumukazi.—Est. 1:1–2:4.
8. (a) Chifukwa wuli Modekayi wakwenera kuti wakafipanga mtima Esitere wakati wakura? (b) Kasi tingalondezga wuli fundo ya mu Baibolo pa nkhani ya kutowa? (Wonaniso Zintharika 31:30.)
8 Modekayi wakwenera kuti wakakondwanga chomene kuwona Esitere, kweniso panji wakafipanga mtima pakuwona kuti mudumbu wake uyu wakura, sono ni swenga yasaza cha. Tikuŵazga kuti: “Mwali uyu wakaŵa swenga, wakutowa mu mawonekero.” (Est. 2:7) Baibolo likulongora kuti kutowa nkhuwemi, kweni munthu wakutowa wakwenera kuŵaso wavinjeru na wakujiyuyura. Kweni para wangapusa, wangamba kujiwona na kuchita vyawakawaka. (Ŵerengani Zintharika 11:22.) Kasi muli kuwonapo ŵanthu ŵanthena? Kweni kasi Esitere wakachita vyamahara panji wakamba kujiwona chifukwa cha kutowa? Tiyeni tiwone.
9. (a) Kasi chikachitika ntchivichi ŵateŵeti ŵa themba ŵakati ŵamusanga Esitere? Chifukwa wuli chikwenera kuti chikaŵa chakusuzga kuti Esitere walekane na Modekayi? (b) Chifukwa wuli Modekayi wakazomerezga Esitere kutorana na munthu wambura kusopa Yehova? (Yowoyanipo ivyo vili mu bokosi.)
9 Ŵateŵeti ŵa themba ŵakamusanga Esitere. Ŵakamutora kufuma ku nyumba ya Modekayi na kuluta nayo ku nyumba ya themba, kusirya linyake la mlonga. (Est. 2:8) Chikwenera kuti chikaŵa chakusuzga chomene kulekana, chifukwa ŵanthu aŵa ŵakaŵa nga ni mwana na wiske. Modekayi wakakhumbanga yayi kuti mwana wake uyu watorane na munthu wambura kusopa Yehova, nanga lingaŵa themba. Kweni pakaŵavya chakuti wangachita. * Esitere wakwenera kuti wakapulikizganga chomene ivyo Modekayi wakamuphaliranga pambere ŵandamutore kuya nayo ku nyumba ya themba. Apo ŵakalutanga nayo ku Shushani, wakajifumbanga mafumbo ghanandi. Kasi wamukhala wuli?
“Wakatemwekanga na Waliyose Uyo Wamuwona”
10, 11. (a) Kasi Esitere wapusenge mphanyi wakamba nkharo wuli? (b) Kasi Modekayi wakalongora wuli kuti wakafipiranga mtima Esitere?
10 Umoyo wa Esitere ukasinthirathu. Wakaŵa yumoza wa “ŵamwali ŵanandi” awo ŵakawunganyika kufuma mu vigaŵa vinandi vya Ufumu wa Ŵaperesiya. Ŵamwali aŵa ŵakaŵa ŵakupambana mitheto, viyowoyero, na nkharo. Ŵamwali aŵa ŵakaŵa pasi pa Hegayi, wantchito wa themba. Ndipo waliyose wakeneranga kujitozga chaka chose pambere wandawonekere kwa themba. (Est. 2:8, 12) Ŵamwali ŵanyake ŵakwenera kuti ŵakamba kuŵika mtima chomene pa mawonekero, na kwamba kuphalizgana. Kasi Esitere wakachita wuli?
11 Modekayi wakafipiranga chomene mtima Esitere. Tikupulika kuti zuŵa na zuŵa, Modekayi wakalutanga pafupi na nyumba ya ŵanakazi kuti wapulikeko vya umoyo wa Esitere. (Est. 2:11) Modekayi wakwenera kuti wakakondwanga chomene para ŵanthu ŵamuphalira kuti Esitere wakuchita makora. Chifukwa wuli?
12, 13. (a) Kasi ŵanthu ŵakachitanga wuli para ŵawona Esitere? (b) Chifukwa wuli Modekayi wakakondwa kumanya kuti Esitere wandajiphare kuti ni Muyuda?
12 Hegayi wakakondwa chomene na Esitere, ndipo wakamuchitira lusungu lukuru. Wakamupa ŵasungwana 7 kuti ŵamuteŵeterenge kweniso wakamupa malo ghawemi chomene mu nyumba ya ŵanakazi. Baibolo likuti: “Nyengo yose iyi Esitere wakatemwekanga na waliyose uyo wamuwona.” (Est. 2:9, 15) Kasi ŵanthu ŵakamutemwanga chifukwa cha kutowa pera? Yayi, pakaŵaso vifukwa vinyake.
13 Baibolo likutiphalira kuti: “Esitere wakayowoyapo yayi vya ŵanthu ŵakwake panji ŵabali ŵake, pakuti Modekayi wakamukanira kuti wangaphaliranga waliyose yayi.” (Est. 2:10) Modekayi wakamuphalira Esitere kuti wangayowoyanga yayi kuti ni Muyuda. Panji Modekayi wakamanyanga kuti ŵanthu ŵanyake mu nyumba ya themba ŵakatinkhanga Ŵayuda. Wakwenera kuti wakakondwa kupulika kuti Esitere wachali kupulikira na kuchita vinthu mwamahara, nangauli wakaŵa kutali na iyo.
14. Kasi ŵanyamata ŵangamuyezga wuli Esitere?
14 Mazuŵa ghano, ŵanyamata ŵangakondweska mtima wa ŵapapi ŵawo kweniso ŵanthu awo ŵakukhala nawo. Para ŵali kwaŵekha, nanga ŵangaŵa na ŵanthu ŵaheni, ŵangakana nkharo zawakawaka na zaukazuzi. Ŵangalutilira kuchita ivyo ŵakumanya kuti ni vyakwenelera na kukana viheni. Para ŵakuchita vinthu nga ni Esitere, ŵakukondweska mtima wa Awiskewo ŵakuchanya.—Ŵerengani Zintharika 27:11.
15, 16. (a) Kasi Esitere wakalikondweska na vichi themba? (b) Chifukwa wuli pakaŵa pakusuzga kuti Esitere wazgoŵere umoyo uphya?
15 Nyengo yakuti Esitere wakawonekere kwa themba yikati yakwana, wakapika mwaŵi wa kusankha chilichose icho wakhumba, panji kuti wasazgireko kujitozga. Kweni Esitere wakapempha chilichose yayi, padera pa ivyo Hegayi wakamuphalira. (Est. 2:15) Esitere wakwenera kuti wakamanyanga kuti kutowa kwekha nkhwakukwana yayi kuti themba likamutemwe. Kweni para wangaŵa wakujiyuyura vingaŵa makora, chifukwa ŵanthu ŵanandi mu nyumba ya themba ŵakaŵa ŵakujikuzga. Kasi wakaneneskanga?
16 Baibolo likuzgora kuti: “Themba likamutemwa chomene Esitere kuluska ŵanakazi ŵanyake wose, wakasanga uwemi pamaso pa themba ndipo likakondwa nayo kuluska ŵamwali ŵanyake wose. Ntheura themba likatora mphumphu na kuŵika pa mutu wake, kumuzgora fumukazi m’malo mwa Vashiti.” (Est. 2:17) Chikwenera kuti chikaŵa chakusuzga kwa msungwana Wachiyuda uyu kuzgoŵera umoyo uphya. Sono wakaŵa fumukazi, muwoli wa themba lankhongono chomene pa charu chose mu nyengo yira. Kasi wakamba kujiŵikamo chifukwa chakuti sono wakaŵa fumukazi? Yayi.
17. (a) Kasi Esitere wakalongora wuli kuti wakalutilira kupulikira Modekayi? (b) Chifukwa wuli nkharo ya Esitere njakukhumbikwa mazuŵa ghano?
17 Esitere wakalutilira kupulikira Modekayi. Wakaŵaphalirapo yayi ŵanthu kuti ni Muyuda. Kweniso Modekayi wakati wamuphalira vya chiŵembu icho ŵanthu ŵanyake ŵakanozgera Ahasiweru, Esitere wakapulikira na kukaphalira themba, ndipo chiŵembu chira chikatondeka. (Est. 2:20-23) Esitere wakaŵa na chipulikano mwa Chiuta wake, ndipo wakalongora mzimu wa kujiyuyura na kupulikira. Mazuŵa ghano, vinthu vingaŵa makora chomene usange ŵanthu ŵangatolera nkharo ya Esitere, chifukwa ŵanthu ŵanandi ŵakupulikira yayi. Kweni ŵanthu awo ŵali na chipulikano chanadi ŵakupulikira, nga umo Esitere wakachitira.
Chipulikano cha Esitere Chikayezgeka
18. (a) Chifukwa wuli Modekayi wakakana kusindamira Hamani? (Wonaniso mazgu ghamusi.) (b) Kasi ŵanalume na ŵanakazi ŵachipulikano ŵakuyezga wuli Modekayi?
18 Munthu munyake zina lake Hamani wakapika udindo wapachanya chomene mu nyumba ya Ahasiweru. Themba likamwimika Hamani kuŵa nduna yikuru, ndipo wakaŵa wakulipangira fundo na wachiŵiri mu ufumu wose. Themba likapelekaso dango lakuti munthu waliyose wasindamenge para wawona Hamani. (Est. 3:1-4) Dango ili likaŵa lakusuzga kwa Modekayi. Iyo wakapulikiranga themba, kweni wakakhumbanga yayi kuyuyura Chiuta. Kweniso Hamani wakaŵa Muagagi. Ichi chikulongora kuti munthu uyu wakafuma mwa Agagi, themba la Amaleki, ilo Samuyeli ntchimi ya Chiuta, wakalikoma. (1 Sam. 15:33) Ŵaamaleki ŵakaŵa ŵaheni chomene mwakuti ŵakajizgora ŵalwani ŵa Yehova na Israyeli. Ŵaamaleki ŵakaŵa na mulandu pamaso pa Chiuta. * (Doto. 25:19) Kasi vingachitika kuti Muyuda wakugomezgeka wasindamire Muamaleki? Modekayi wakakana kuchita vyanthena ivi. Mazuŵa ghano napo, ŵanalume na ŵanakazi ŵachipulikano ŵakulolera kufwa, pakulondezga fundo yakuti: “Tikwenera kupulikira Chiuta nga muwusi m’malo mwa ŵanthu.”—Mil. 5:29.
19. Kasi Hamani wakakhumbanga kuchita vichi? Kasi wakalinyengelera wuli themba?
19 Hamani wakakwiya chomene. Kweni wakawona kuti ntchakukwana yayi kukoma waka Modekayi. Wakakhumbanga kumara ŵanthu wose ŵa kwa Modekayi. Hamani wakanyengelera themba, wakalipusika kuti Ŵayuda mbanthu ŵaheni. Wakaŵazunura yayi, kweni wakayowoya waka kuti mbanthu ŵambura kukhumbikwa kwa themba. Wakati ŵanthu aŵa “ŵaparanyikana mu vigaŵa vyose.” Chiheni chomene ntchakuti wakayowoya kuti ŵanthu aŵa ŵakupulikira yayi malango gha themba, kulongora kuti mbakugaluka. Wakaphalira themba kuti wapelekenge ndalama zinandi chomene ku thumba la themba kuti zovwire pakukoma Ŵayuda wose. * Ahasiweru wakamupa Hamani mphete yake yachidindo kuti wadindenge pa dango lililose ilo waghanaghana kuŵika.—Est. 3:5-10.
20, 21. (a) Kasi uthenga wa Hamani ukaŵakhwaska wuli Ŵayuda mu Ufumu wa Ŵaperesiya, kweniso Modekayi? (b) Kasi Modekayi wakamupempha vichi Esitere?
20 Nakalinga mathenga ghakanyamuka pa mahachi kuya mu vigaŵa vyose vya ufumu wa Peresiya, kupeleka uthenga wakuti Ŵayuda wose ŵakomeke. Uthenga uwu ukwenera kuti ukaŵagulura chomene nkhongono Ŵayuda ku Yerusalemu. Chifukwa iwo ŵakafuma waka ku wuzga ku Babuloni ndipo ŵakazengangaso msumba uwo ukaŵavya viliŵa kuti ŵavikilirike. Panyake Modekayi wakati wapulika uthenga wakofya uwu, wakaghanaghananga vya ŵanthu aŵa, kweniso ŵabwezi na ŵabali ŵake awo ŵakaŵa mu Shushani. Chitima chikamukora ndipo wakapalura vyakuvwara vyake, wakavwara chigudulu, na kuthira vyoto pa mutu. Wakalira chomene mukati mwa msumba. Kweni Hamani wakakhala pasi na kumwa vinyo pamoza na themba. Wakaŵa navyo na ntchito yayi vyakuti Ŵayuda ŵanandi na ŵabwezi ŵawo mu Shushani ŵali na chitima.—Ŵerengani Esitere 3:12–4:1.
21 Modekayi wakawona kuti wakwenera kuchitapo kanthu. Kweni kasi wakachita vichi? Esitere wakapulika umo vinthu vikaŵira na Modekayi ndipo wakamutumira malaya, kweni Modekayi wakakana kughavwara. Panji pakwamba Modekayi wakaghanaghananga kuti chifukwa wuli Yehova Chiuta, wakazomerezga kuti Esitere watolekeko kwa iyo na kumuzgora fumukazi ya themba lambura kopa Chiuta. Sono wakamba kumanya chifukwa chake. Modekayi wakatuma uthenga kwa Esitere, kumupempha kuti wakaŵeyelere themba, na kuyima “m’malo mwa ŵanthu ŵakwake.”—Est. 4:4-8.
22. Chifukwa wuli Esitere wakawopanga kukawonekera pamaso pa themba? (Wonaniso mazgu ghamusi.)
22 Esitere wakwenera kuti wakafipa mtima chomene wakati wapulika uthenga uwu. Apa chipulikano chake chikayezgeka chomene. Esitere wakawopanga, ukaboni ni umo wakayowoyera kwa Modekayi. Wakamukumbuska dango la themba lakuti para munthu waluta kwa themba pambere wandachemeke wakakomekanga. Wangaleka kukomeka pekha usange themba lamunyoloskera ndodo yake yagolide. Kasi pakaŵa chifukwa chakuti Esitere wagomezgere kuti themba lingamuleka waka, pakuwona ivyo vikachitikira Vashiti wakati wakana kwiza pamaso pa themba? Esitere wakaphalira Modekayi kuti pakajumpha mazuŵa 30 kwambura themba kumuchemapo. Ichi chikapangiska kuti Esitere wambe kukayikira usange themba lichali kumutemwa. *—Est. 4:9-11.
23. (a) Kasi Modekayi wakayowoya vichi kuti wakhozge chipulikano cha Esitere? (b) Chifukwa wuli Modekayi ni munthu uyo tingatolerako?
23 Ivyo Modekayi wakazgora vikakhozga chipulikano cha Esitere. Wakamuphalira kuti usange iyo watondeka kuchitapo kanthu, wovwiri wa Ŵayuda ufumenge kunyake. Kweni kasi Esitere wakatenge waponenge wuli suzgo iyi yifikenge peneko? Apa napo Modekayi wakalongora kuti wakaŵa na chipulikano chakukhora mwa Yehova, uyo wangazomerezga yayi kuti ŵanthu ŵake wose ŵaparanyike kweniso kutondeka kufiska ivyo walayizga. (Josh. 23:14) Kufuma apo, Modekayi wakafumba Esitere kuti: “Wamanya wuli, panyake waŵa na ntchindi zaufumu chifukwa cha nyengo iyi?” (Est. 4:12-14) Modekayi ni munthu uyo nase tingatolerako. Wakathemba chomene Yehova, Chiuta wake. Kasi ndimo nase tikuchitira?—Zinth. 3:5, 6.
Wakawopa Yayi Nyifwa Chifukwa cha Chipulikano
24. Kasi Esitere wakalongora wuli chipulikano na chikanga?
24 Nyengo yakuti Esitere wachitepo kanthu yikakwana. Wakapempha Modekayi kuti wakaphalire ŵanthu ŵakwake kuti ŵaziŵizge kurya mazuŵa ghatatu nga ndiyo. Wakayowoyaso fundo iyo yikulongora kuti wakaŵa na chipulikano kweniso chikanga. Wakati: “Usange nkhufwa, mbwenu nkhafwe.” (Est. 4:15-17) Mu mazuŵa ghatatu ghara, Esitere wakwenera kuti wakalomba chomene kuluska kumasinda kose. Kweni sono nyengo yikakwana yakuti wakawonane na themba. Wakavwara malaya ghake ghawemi chomene ghachifumu, wakachita vyose kuti themba likamutemwe. Kufuma apo, wakanyamuka kuti wakakumane nalo.
25. Longosorani umo vinthu vikaŵira apo Esitere wakawonekera pamaso pa mfumu wake.
25 Nga umo vyalongosolekera mu ndime yakwamba, Esitere wakaluta ku nyumba ya themba. Apo wakaŵa pafupi kufika, wakwenera kuti wakafipa mtima chomene kweniso wakalombaso chomene. Wakanjira mu luŵaza, ndipo wakawona Ahasiweru wakhala pa chitengo chake. Panyake Esitere wakayezga kumulaŵiska kumaso Ahasiweru kuti wawone kuti watenge wuli. Usange wakalindiliranga, wakwenera kuti wakawonanga nga kuti nyengo yikumara. Kweni nyengo yikati yajumphapo, mfumu wake Ahasiweru wakamuwona. Ahasiweru wakwenera kuti wakazizwa, kweni wakajiwezga. Wakanyoloska ndodo yake yagolide.—Est. 5:1, 2.
26. Chifukwa wuli Ŵakhristu ŵakwenera kuŵa na chikanga nga ni Esitere?
26 Esitere wakaŵa na mwaŵi, themba likamuzomerezga kuyowoya nayo. Esitere wakachitapo kanthu kwimira Chiuta wake kweniso ŵanthu ŵakwake. Ŵateŵeti wose ŵa Chiuta ŵangatolerako chipulikano cha Esitere pa nkhani iyi. Mazuŵa ghano, Ŵakhristu ŵakukondwa chomene kusambira vya ŵanthu ŵanthena. Yesu wakayowoya kuti ŵanthu awo ŵakumulondezga zanadi ŵazamumanyikwa na chitemwa chakujipata. (Ŵerengani Yohane 13:34, 35.) Kuti munthu waŵe na chitemwa chanthena ichi wakwenera kuŵa na chikanga, nga icho Esitere wakaŵa nacho. Nangauli Esitere wakachitapo kanthu kwimira ŵanthu ŵa Chiuta zuŵa lira, kweni apa ntchito yake yikamba waka. Kasi wakachita vichi kuti wakhorweske themba kuti Hamani uyo likamutemwanga, wakaŵa muheni? Kasi wakachita vichi kuti waponoske ŵanthu ŵakwake? Tizgorenge mafumbo agha mu mutu wakulondezgapo.
^ ndime 2 Ŵanthu ŵanandi ŵakughanaghana kuti Ahasiweru uyu ndiyo wakachemekangaso Zekisesi I, uyo wakaŵa themba la Ufumu wa Ŵaperesiya m’ma 400 B.C.E.
^ ndime 9 Wonani bokosi lakuti “Mafumbo Ghakukhwaskana na Esitere,” mu Mutu 16.
^ ndime 18 Hamani wakwenera kuti wakaŵa yumoza wa ŵanthu ŵaumaliro pa Ŵaamaleki, pakuti Ŵaamaleki “ŵakukhalako” ŵakakomeka mu mazuŵa gha Themba Hezekiya.—1 Mid. 4:43.
^ ndime 19 Hamani wakati wapelekenge ndalama 10,000 zasiliva, izo kwalero ni ndalama zamaseŵera yayi. Usange mbunenesko kuti Ahasiweru ndiyo wakaŵa Zekisesi I, ndikuti wakakhorwa nadi na ivyo Hamani wakayowoya. Zekisesi wakakhumbanga ndalama zinandi kuti wanozgekere nkhondo na Girisi iyo paumaliro wakaluza.
^ ndime 22 Ŵanthu ŵakuti Zekisesi I wakaŵa munthu wa mtima wakunjoŵe, wakakaŵanga yayi kuthukira. Herodotus, wakulemba mdauko Wachigiriki, wakalemba vinthu vinyake ivyo Zekisesi wakachita apo wakaŵa pa nkhondo na Girisi. Themba ili likatuma ŵanthu ŵake kuti ŵimike ngalaŵa pamoza na kupanga buriji lakwambukapo pa malo ghakuchemeka Hellespont. Chimphepo chikabwangasura buriji lira, ndipo Zekisesi wakadumura kuti wose awo ŵakapanga ŵadumulike mitu. Wakaphaliraso ŵanthu ŵake kuti ŵathyapure maji kuti ŵalange Hellespont. Pa nkhondo yeneyiyi, munthu munyake musambazi wakati wapempha kuti mwana wake waleke kuluta ku nkhondo, Zekisesi wakatuma ŵanthu kuti ŵadumure mwana uyu pakati, ndipo chitanda chake ŵakachiŵika pakweru kuŵa chenjezgo ku ŵanyake.


text: 40 Mazgu gha Yehova ghakiza kwa Yeremiya, Nebuzaradani+ mulara wa ŵalinda wakati wamufwatura ku Rama.+ Wakaluta nayo kura wakukakika na simbi, ndipo wakaŵa pamoza na ŵanthu wose ŵa ku Yerusalemu na Yuda awo ŵakatolekera ku wuzga ku Babuloni.2 Mulara wa ŵalinda yura wakatora Yeremiya, wakati kwa iyo: “Yehova Chiuta wako wakayowoyerathu vya soka ilo lawira malo agha,3 ndipo Yehova walifiska nga umo wakayowoyera, chifukwa imwe mwaŵanthu mukanangira Yehova, mukapulikira chara mazgu ghake. Lekani ivi vyamuchitikirani.+4 Sono nkhufwatura simbi mu mawoko ghako muhanya uno. Usange ntchiwemi kwa iwe kuluta nane ku Babuloni, tiye, ndipo namukupwelelera. Kweni usange ukukhumba chara kuluta nane ku Babuloni, ungayangako yayi. Wona, charu chose chili pamaso pako. Luta kulikose uko wasankha.”+5 Yeremiya wachali wandawelere, Nebuzaradani wakati: “Welera kwa Gedaliya+ mwana wa Ahikamu+ mwana wa Shafani,+ uyo themba la Babuloni lamwimika pa misumba ya Yuda, ukakhale nayo pakati pa ŵanthu, panji luta kulikose uko wasankha.”Kufuma apo, mulara wa ŵalinda yura wakamupa chakurya na chawanangwa, ndipo wakamuleka kuti walutenge.6 Ntheura Yeremiya wakaluta kwa Gedaliya mwana wa Ahikamu ku Mizipa,+ wakakhala nayo pakati pa ŵanthu awo ŵakasidika mu charu.7 Penepapo ŵalongozgi wose ŵankhondo awo ŵakaŵa kuthondo na ŵanalume ŵawo ŵakapulika kuti themba la Babuloni limika Gedaliya mwana wa Ahikamu pa charu, ndipo lamwimika pa ŵanalume, ŵanakazi, na ŵana kufuma pa ŵanthu ŵakavu ŵa mu charu awo ŵakatolekerako yayi ku Babuloni.+8 Ntheura ŵakiza kwa Gedaliya ku Mizipa.+ Ŵakaŵa Ishimayeli+ mwana wa Netaniya, Yohanani na Yonatani,+ ŵana ŵa Kareya, Seraya mwana wa Tanumeti, ŵana ŵa Efayi Munetofa, na Yezaniya+ mwana wa Mumakati, pamoza na ŵanalume ŵawo.9 Gedaliya mwana wa Ahikamu mwana wa Shafani wakalapa chilapo kwa iwo na ŵanalume ŵawo, wakati: “Mungawopanga chara kuteŵetera Ŵakalidi. Khalani mu charu na kuteŵetera themba la Babuloni, ndipo vimwenderaninge makora.+10 Ine nikhalenge mu Mizipa kwimira imwe ku Ŵakalidi awo ŵakwiza kwa ise. Kweni imwe muwunjike vinyo, vipambi vya m’chihanya, na mafuta ndipo muviŵike mu vyakusungiramo vinu, mukhale mu misumba iyo mwapoka.”+11 Ŵayuda wose awo ŵakaŵa ku Mowabu, Amoni, na Edomu, kweniso awo ŵakaŵa mu vyaru vinyake vyose, nawo ŵakapulika kuti themba la Babuloni lasidamo ŵanji mu Yuda, ndipo limika pa iwo Gedaliya mwana wa Ahikamu mwana wa Shafani.12 Ntheura Ŵayuda wose ŵakamba kuwerako ku malo ghose agho ŵakachimbilira, ŵakiza mu charu cha Yuda kwa Gedaliya ku Mizipa. Ŵakawunjika vinyo na vipambi vya m’chihanya vinandi chomene.13 Yohanani mwana wa Kareya na ŵalongozgi wose ŵankhondo awo ŵakaŵa ku thondo ŵakiza kwa Gedaliya ku Mizipa.14 Ŵakati kwa iyo: “Kasi ukumanya yayi kuti Baalisi, themba la Ŵaamoni,+ watuma Ishimayeli mwana wa Netaniya kuti wakukome?”+ Kweni Gedaliya mwana wa Ahikamu wakaŵagomezga yayi.15 Penepapo Yohanani mwana wa Kareya wakayowoya na Gedaliya kuudesi mu Mizipa, wakati: “Nkhuluta sono nthena, namukoma Ishimayeli mwana wa Netaniya, ndipo palije uyo wamanyenge. Kasi wakukomerechi iwe, mwakuti ŵanthu wose ŵa ku Yuda awo ŵawungana kwa iwe ŵambininike ndipo ŵakukhalapo ŵa ku Yuda ŵamare?”16 Kweni Gedaliya+ mwana wa Ahikamu wakati kwa Yohanani mwana wa Kareya: “Ungachitanga ivyo yayi, chifukwa ivyo ukuyowoya vya Ishimayeli mbutesi.”


text: Lurombo lwa Davide.86 A Yehova, thyani khutu linu na kunizgora,Pakuti nili wakusuzgika na mukavu.+2 Sungilirani umoyo wane, pakuti ndine wakugomezgeka.+Ponoskani muteŵeti winu uyo wakuthemba imwe,Pakuti ndimwe Chiuta wane.+3 Nilongorani lusungu, A Yehova,+Pakuti nkhumuchemani zuŵa lose.+4 Kondweskani muteŵeti winu,Pakuti nkhuzgokera kwa imwe, A Yehova.5 Chifukwa imwe, A Yehova, ndimwe muwemi,+ wakunozgeka kugowokera,+Ndimwe wakuzura na lusungu* ku wose awo ŵakuchema pa imwe.+6 A Yehova, pulikani lurombo lwane.Tegherezgani apo nkhuŵeya kuti munovwire.+7 Pa zuŵa la suzgo yane, nkhumuchemani,+Pakuti munizgorenge.+8 A Yehova, palije wakuyana na imwe pakati pa ŵachiuta,+Kulije milimo iyo yikuyana na yinu.+9 Mitundu yose iyo muli kupangaYizenge na kusindama pamaso pinu, A Yehova,+Ndipo yipelekenge uchindami ku zina linu.+10 Chifukwa ndimwe mukuru ndipo mukuchita vinthu vyakuzizwiska.+Imwe pera, ndimwe Chiuta.+11 Nisambizgani nthowa yinu, A Yehova.+Nendenge mu unenesko winu.+Lungani mtima* wane kuti wopenge zina linu.+12 Nkhumulumbani, A Yehova Chiuta wane, na mtima wane wose,+Ndipo nipelekenge uchindami ku zina linu muyirayira,13 Pakuti lusungu* lwinu kwa ine ndukuru,Mwaponoska umoyo wane mu Dindi* la nyang’anyang’a.+14 A Chiuta, ŵanthu ŵakujiŵikamo ŵakuniwukira.+Genge la ŵanthu ŵankhaza likupenja umoyo wane,Ndipo ŵakumuchindikani yayi.*+15 Kweni imwe, A Yehova, ndimwe Chiuta walusungu na wachiwuravi,Mukukalipa luŵiro chara, ndimwe wakuzara na chitemwa na kugomezgeka.*+16 Zgokerani kwa ine, munilongore lusungu.+Mupani nkhongono zinu muteŵeti winu,+Na kuponoska mwana wa muzgakazi winu.17 Nilongorani chimanyikwiro* cha uwemi winu,Mwakuti awo ŵakunitinkha ŵachiwone na kukhozgeka soni.Pakuti imwe, A Yehova, ndimwe movwiri na musanguluski wane.


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
New Caledonia
Association Les Témoins de Jéhovah
BP 1741
98874 PONT DES FRANÇAIS
NEW CALEDONIA
+687 43-75-00
Nyengo ya Ntchito
Mande m’paka Chinkhondi
8:00 a.m. m’paka 12:00 p.m. na 1:00 p.m. m’paka 5:00 p.m.


text: 39 Mu chaka cha 9 cha Zedekiya themba la Yuda, mu mwezi wa 10, Nebukadinezara* themba la Babuloni na ŵankhondo ŵake wose ŵakiza ku Yerusalemu, ndipo ŵakawuzingilizga.+2 Mu chaka cha 11 cha Zedekiya, mu mwezi wachinayi, pa zuŵa la 9 la mwezi uwo, ŵakabawura linga la msumba.+3 Ŵakaronga wose ŵa themba la Babuloni ŵakanjira na kukhala pasi mu Chipata Chapakati.+ Ŵakaronga aŵa ŵakaŵa Nerigali-shareza Musamugara, Nebo-Sarasekimu Murabusarisi, Nerigali-shareza Murabumagi,* na ŵakaronga ŵanyake wose ŵa themba la Babuloni.4 Zedekiya themba la Yuda na ŵasilikari wose ŵakati ŵaŵawona, ŵakachimbira.+ Ŵakafumamo mu msumba usiku ku nthowa yakuyira ku munda wa themba, kujumpha pa chipata icho chikaŵa pakati pa viliŵa viŵiri. Ŵakalutilira na nthowa ya ku Araba.+5 Kweni ŵankhondo ŵa Ŵakalidi ŵakaŵaskera, ndipo ŵakamusanga Zedekiya mu vidika vya Yeriko.+ Ŵakamukora na kuluta nayo kwa Nebukadinezara* themba la Babuloni ku Ribula+ mu charu cha Hamati,+ uko wakamweruzgira.6 Themba la Babuloni likalangura kuti ŵana ŵa Zedekiya ŵakomeke pamaso pake, mwenemura mu Ribula. Themba la Babuloni likakoma ŵanthu ŵakuchindikika wose ŵa Yuda.+7 Kufuma apo, likamudolora maso Zedekiya, ndipo likamukaka na maunyoro ghamkuŵa kuluta nayo ku Babuloni.+8 Penepapo Ŵakalidi wakawotcha na moto nyumba ya themba na nyumba za ŵanthu,+ ndipo ŵakadilimulira pasi linga la Yerusalemu.+9 Nebuzaradani,+ mulara wa ŵalinda wakatolera ku Babuloni ŵanthu ŵanyake wose awo ŵakasidika mu msumba, awo ŵakagwenthera kwa iyo, na waliyose uyo wakakhalira.10 Kweni Nebuzaradani, mulara wa ŵalinda wakasidamo ŵanthu ŵakavu chomene mu Yuda, awo ŵakaŵavya kalikose. Pa zuŵa lira, wakaŵapaso minda ya mpheska na minda yinyake kuti ŵalimenge.+11 Sono Nebukadinezara* themba la Babuloni wakaphalira Nebuzaradani mulara wa ŵalinda vya Yeremiya, kuti:12 “Umutore na kumupwelelera. Ungamupwetekanga chara, umupe chilichose icho wakupempha.”+13 Ntheura Nebuzaradani mulara wa ŵalinda, Nebushazibani Murabusarisi,* Nerigali-shareza Murabumagi,* na ŵanalume wose ŵakuzirwa ŵa themba la Babuloni ŵakatuma mazgu14 ndipo ŵakamuwuskamo Yeremiya mu Luŵaza lwa Ŵalinda,+ ŵakamupeleka kwa Gedaliya+ mwana Ahikamu+ mwana wa Shafani+ kuti wamutolere ku nyumba yake. Ntheura wakakhala pakati pa ŵanthu.15 Apo Yeremiya wakajalirika mu Luŵaza lwa Ŵalinda,+ mazgu gha Yehova ghakiza kwa iyo kuti:16 “Luta ukamuphalire Ebedi-meleki+ Muetiyopiya kuti: ‘Yehova wa mawumba, Chiuta wa Israyeli wakuti: “Wona, nkhufiska mazgu ghane pa msumba uwu, kuwukhizgira soka, uwemi chara. Mu zuŵa ilo, iwe uzamuwona vikuchitika.”’17 “Yehova wakuti: ‘Kweni iwe nizamukuthaska mu zuŵa ilo, uzamupelekeka chara ku ŵanthu awo ukopa.’18 “‘Pakuti nikuthaskenge nadi, uwenge na lupanga chara. Umoyo wako uzamuŵa nga ntchinthu icho wapoka pa nkhondo,*+ chifukwa ukanigomezga,’+ wakuti Yehova.”


text: 16 Ŵana ŵaŵiri ŵa Aroni ŵati ŵafwa chifukwa cha kusendelera kwa Yehova+ mwambura kwenelera, Yehova wakayowoya na Mozesi.2 Yehova wakati kwa Mozesi: “Phalira mukuru wako Aroni kuti waleke kunjira nyengo yiliyose mu malo ghatuŵa,+ kuseri kwa katani,+ kunthazi kwa chibenekelero cha Likasa, kuti waleke kufwa.+ Chifukwa niwonekenge mu bingu+ pachanya pa chibenekelero.+3 “Para Aroni wakunjira mu malo ghatuŵa, wize na kang’ombe kanalume kuŵa sembe ya kwananga+ na mberere yanalume kuŵa sembe yakotcha.+4 Wavware munjilira+ wakupatulika wa salu yiwemi, na makabunthu*+ gha salu yiwemi. Wajikake mkhuzi+ na kuvwara nduŵira+ ya salu yiwemi ku mutu. Agha ni malaya ghakupatulika.+ Wageze na maji+ na kuvwara malaya agha.5 “Watore tumbuzi tuŵiri twanalume ku wumba wa Ŵaisrayeli+ kuŵa sembe ya kwananga na mberere yanalume kuŵa sembe yakotcha.6 “Ndipo Aroni wapeleke ng’ombe yanalume ya sembe ya kwananga, iyo njake, wajiphepiskire yekha+ na nyumba yake.7 “Watore mbuzi ziŵiri na kuzilongora pamaso pa Yehova pa mulyango wa chihema chakukumanamo.8 Aroni wachite mphenduzga* pa mbuzi ziŵiri izi, yimoza yiŵe ya Yehova ndipo yinyake ya Azazeli.*9 Aroni watore mbuzi iyo pawira mphenduzga+ ya Yehova na kuyipeleka kuŵa sembe ya kwananga.10 Kweni mbuzi iyo pawira mphenduzga ya Azazeli wize nayo yamoyo pamaso pa Yehova kuti waphepiskire pa iyo na kuyituma ku mapopa+ kuŵa Azazeli.11 “Aroni wapeleke ng’ombe yanalume ya sembe ya kwananga, iyo njake, wajiphepiskire yekha na nyumba yake. Pamanyuma wakome ng’ombe ya sembe ya kwananga, iyo njake.+12 “Watore jonjo+ lakuzura na makara gha moto wa pa jotchero+ ilo lili pamaso pa Yehova, na vyakununkhira+ vyakusira vyakuzura vikufi viŵiri, wanjire navyo kuseri kwa katani.+13 Waŵikeso vyakununkhira pa moto pamaso pa Yehova,+ ndipo josi la vyakununkhira libenekelerenge chibenekelero cha Likasa,+ icho chili pa Ukaboni,+ kuti waleke kufwa.14 “Watorepo ndopa+ za ng’ombe na munwe wake, wazinthonyezge kunthazi kwa chibenekelero kumafumiro gha dazi, wazinthonyezge na munwe wake kankhondi na kaŵiri panthazi pa chibenekelero.+15 “Wakome mbuzi ya sembe ya kwananga, iyo nja ŵanthu,+ watore ndopa na kunjira nazo kuseri kwa katani.+ Ndopa+ izi wachite nazo nga umo wanguchitira na ndopa za ng’ombe. Wazinthonyezge kufupi na chibenekelero, panthazi pa chibenekelero.16 “Waphepiskire malo ghatuŵa chifukwa cha maukazuzi gha Ŵaisrayeli kweniso maubudi na zakwananga zawo.+ Ndimo wachitireso na chihema chakukumanamo icho chili mukati mwa maukazuzi ghawo.17 “Para wanjira mu malo ghatuŵa kukaphepiska, mungaŵangaso munthu munyake yayi mu chihema chakukumanamo m’paka wafumemo. Wajiphepiskire yekha na nyumba yake+ kweniso mpingo wose wa Israyeli.+18 “Pamanyuma wafume na kwiza pa jotchero+ ilo lili pamaso pa Yehova na kuliphepiskira. Watorepo ndopa za ng’ombe na za mbuzi, waziphake pa masengwe agho ghali pa jotchero zingilizge.19 Kweniso wanthonyezgepo ndopa na munwe wake kankhondi na kaŵiri, kulitozga na kulituŵiska ku maukazuzi gha Ŵaisrayeli.20 “Para wamara kuphepiskira+ malo ghatuŵa, chihema chakukumanamo, na jotchero,+ watore mbuzi yamoyo.+21 Aroni waŵike mawoko ghake pa mutu wa mbuzi yamoyo, wayowoyerepo maubudi ghose gha Ŵaisrayeli, maubudi ghawo ghose na zakwananga zawo zose. Vyose wavilundike pa mutu wa mbuzi+ na kutuma munthu wakusolekerathu* kuti wakayileke ku mapopa.22 Mbuzi iyi yiyeghenge maubudi+ ghawo ghose kuya nagho mu charu chachipalamba.+ Ndipo mbuzi iyi wayikhwemere ku mapopa.+23 “Kufuma apo, Aroni wanjire mu chihema chakukumanamo, wavure vyakuvwara ivyo wanguvwara apo wangunjira mu malo ghatuŵa na kuvileka mwenemumo.24 Wagezere+ mu malo ghatuŵa, wavware vyakuvwara+ vyake na kufumamo. Kufuma apo, wapeleke sembe yake yakotcha+ na sembe yakotcha+ ya ŵanthu, wajiphepiskire yekha na ŵanthu.+25 Mafuta gha sembe ya kwananga waghawotche pa jotchero.26 “Munthu uyo wakapelekezganga mbuzi ya Azazeli+ wachape malaya ghake na kugeza. Pamanyuma wanjire mu msasa.27 “Ng’ombe ya sembe ya kwananga na mbuzi ya sembe ya kwananga, ivyo ndopa zake wangunjira nazo mu malo ghatuŵa kuphepiskira, wavitolere kuwaro kwa msasa. Vikumba vyake, nyama, na ulongwe viwotcheke pa moto.+28 Uyo wawotcha vinthu ivi wachape malaya ghake na kugeza. Pamanyuma wanjire mu msasa.29 “Ili liŵenge dango lamuyirayira kwa imwe: Mu mwezi wa 7 pa zuŵa la 10 la mwezi uwo mujisuzge.* Mungachitanga mulimo uliwose chara,+ kwali njumoza wa imwe panji mulendo uyo wakukhala mukati mwinu.30 Pa zuŵa ili wamuphepiskiraninge+ kuti muŵe ŵakutowa. Muŵenge ŵakutowa ku zakwananga zinu zose pamaso pa Yehova.+31 Ni sabata la kupumulira kwa imwe, ndipo mujisuzge.+ Ili ni dango lamuyirayira.32 “Wasembe uyo waphakazgika+ na kwimikika* kuŵa wasembe+ mu malo gha awiske+ ndiyo waphepiskirenge ndipo wavware malaya ghasalu yiwemi,+ malaya ghakupatulika.+33 Waphepiskire malo ghatuŵa chomene,+ chihema chakukumanamo,+ na jotchero.+ Kweniso waphepiskire ŵasembe na mpingo wose wa ŵanthu.+34 Ili liŵenge dango lamuyirayira kwa imwe,+ kuti muphepiskire Ŵaisrayeli pa zakwananga zawo zose, kamoza pa chaka.”+Ntheura wakachita nga umo Yehova wakamutumira Mozesi.


text:
Ni Nkhu Uko Tingasanga Mazgoro gha Mafumbo Ghakuzirwa Agho Tikujifumba?
Kasi mazgoro agha tingaghasanga . . .
ku ŵasayansi?
ku vinjeru vya ŵanthu?
mu Baibolo?
MUNTHU MUNYAKE UYO WAKALEMBAKO BAIBOLO WAKAPHALIRA CHIUTA KUTI
“Novwirani kuti niŵe wakupulikiska . . . Mazgu ghinu ghose mbunenesko.”—Salimo 119:144, 160.
Baibolo likuzgora mafumbo gha ŵanthu ŵanandi.
Kasi namwe mungatemwa kuti Baibolo lizgore mafumbo ghinu?
Webusayiti ya jw.org yingamovwirani.
IVYO MUNGASANGA pa webusayiti iyi
WONELERANI mavidiyo gha nkhani za mu Baibolo
Mabuku agho MUNGAKOPERA
Kabuku ka Chiuta Wakutiphalira Uthenga Uwemi!
Buku la Kasi Baibolo Likusambizgachi Chomenechomene?
PA MAFUMBO GHAKUZIRWA AGHA NI NDI ILO MUKWENJERWA NALO CHOMENE?
Wonani umo Baibolo likuzgolera mafumbo agha pa Webusayiti ya jw.org.
(Lutani pa IVYO BAIBOLO LIKUSAMBIZGA > MAFUMBO AGHO BAIBOLO LIKUZGORA)
Manyani Vinandi
Kasi pa Webusayiti Yithu Pali Vichi?
Mungamanya vinandi vya ise na ivyo tikugomezga kweniso mazgoro ghakufuma mu Baibolo pa mafumbo agho mungaŵa nagho.


text:
MAKADI GHA ŴANTHU ŴA MU BAIBOLO
Kadi la Munthu wa mu Baibolo
Yakobe
Koperani kadi ili kuti mumanye vya Yakobe mwana wa Yisake na Rabeka. Pulintani, cheketani, pindani pakati, na kusunga.
Vinyake
Gidiyoni
Wakaŵa wakuchenjera, kweniso wakawopanga yayi.
Potifara
Chita dawunilodi kadi ili kuti umanye vinandi vya Potifara, uyo wakaŵa bwana wa Yosefe ku Eguputo.
Mariya
Manya uko Mariya wakaluta na Yesu wati wakwaniska mazuŵa 40 kufuma apo wakababikira. Pulinta, cheketa, na kusunga kadi la munthu wa mu Baibolo ili.


text:
CHIGAŴA 11
Sumu Izo Zikukhozga na Kusambizga
Davide na ŵanji ŵakwata sumu zakwimba pakusopa. Mu buku la Masalmo muli mazgu gha sumu zakukwana 150
BUKU likuru chomene mu Baibolo ndakuzura na sumu zakupatulika. Pakatora vilimika 1,000 kuti buku lose lilembeke. Mu buku la Masalmo muli kulembeka mazgu ghanji agho ghali na ng’anamuro lakuzirwa nkhanira agho ghakulongora chipulikano cha awo ŵakalemba. Ivyo vili kulembeka mu mazgu ghakulumba agha vikulongora umo munthu wakujipulikira munthowa zakupambanapambana, nga ntchimwemwe, kuwonga, chitima na kupera. Ntchakuwonekerathu kuti awo ŵakalemba masalmo ŵakaŵa wakugomezgeka, ndipo ŵakaŵa ŵabwezi ŵa Chiuta. Ghanaghanirani fundo zinyake izo zili mu sumu izi.
Pakuŵa Muwusi muwemi, Yehova ngwakwenelera kusopeka na kupokera malumbo. Pa Salmo 83:18 tikuŵazga kuti; ‘Ŵamanye nadi kuti Imwe pera, mwaŵeneimwe zina linu ni Yehova, ndimwe Wapachanyapose mu vyaru vyose.’ Masalmo ghanandi ghakulumba Yehova chifukwa cha milimo iyo wali kulenga, nga mitambo na nyenyezi, umoyo wakuzizwiska pa charu chapasi, na umo thupi la munthu lili kupangikira. (Salmo 8, 19, 139, 148) Masalmo ghanyake ghakupeleka malumbo kwa Yehova pakuŵa Chiuta uyo wakuponoska na kuvikilira ŵanthu awo mbakugomezgeka kwa iyo. (Salmo 18, 97, 138) Kweni ghanji ghakumulumba chifukwa ni Chiuta waurunji, uyo wakuponoska awo ŵakuyuzgika na kulanga awo mbaheni.—Salmo 11, 68, 146.
Yehova wakovwira na kupembuzga awo ŵakumutemwa. Mutepanji salmo 23 ndilo ndakumanyikwa chomene. Mu Salmo ili, Davide wali kumulongosora makora Yehova nga Muliska wachitemwa, uyo wakulongozga, kuvikilira, na kupwelelera mberere zake. Salmo 65:2 likukumbuska ŵateŵeti ŵa Chiuta kuti Yehova ‘Ngwakupulika malurombo.’ Ŵanandi awo ŵachita kwananga kukuru ŵapembuzgika chomene na Masalmo 39 na 51. Mwakufumira pasi pa mtima, Davide wakalongosora kuti wapera ku zakwananga zake zikuru ndipo wakagomezga kuti Yehova wamugowokerenge. Salmo 55:22 likutichiska kuŵa ŵakugomezgeka kwa Yehova na kumuthulira vyenjezgo vithu vyose.
Kwizira mu Ufumu wa Mesiya, Yehova wazamunozga charu chose chapasi. Vigaŵa vinandi vya Masalmo vikuyowoya mwakupulikikwa makora vya Mesiya, Themba ilo likalayizgika. Salmo 2 likayowoya kuti Muwusi uyu wazamuparanya mitundu yiheni iyo yikumugalukira. Salmo 72 likuyowoya kuti Themba ili lizamumazga njara, kuwura urunji, na kuyuzgana. Salmo 46:9 likuti Chiuta wazamumazga nkhondo na kuparanya vilwero vyose vyankhondo kwizira mu Ufumu wa Mesiya. Mu Salmo 37, tikuŵazga kuti ŵaheni ŵazamudumulika, kweni ŵanthu ŵarunji ŵazamukhala pa charu chapasi kwamuyirayira, ndipo ŵazamusangwa na mtende kweniso umoza.
—Yafuma mu buku la Masalmo.
Manyani Vinandi
Ivyo Vili mu Buku la Masalimo
Ivyo vili mu chaputara chilichose cha buku la Masalimo.
Ivyo Vili mu Buku la Sumu ya Solomoni
Ivyo vili mu chaputara chilichose cha buku la Sumu ya Solomoni.
Ciuta Wangamukhozgani
Wuli usange imwe mukuwona nga masuzgo ghinu ngacoko pakuyaniska na gha ŵanthu ŵanandi?
Kasi Ufumu wa Chiuta Ni Vichi?
Kasi Fumu ni njani? Kasi Ufumu wa Chiuta uzamuchita vichi?


text:
Nkhani Nambara 105: Kulindilira mu Yerusalemu
Ŵanthu aŵa ŵali apa mbasambiri ŵa Yesu. Ŵakamupulikira na kulindilira mu Yerusalemu kwambura kufumamo. Ndipo peneapo wose ŵakalindiliranga, mu nyumba mukaŵa congo cikuru. Cikaŵa nga ni mphepo yankhongono. Ndipo malulimi gha moto ghakawoneka pa mitu ya ŵasambiri wose. Kasi ukuwuwona moto pa mutu wa waliyose wa iwo? Kasi ivi vikung’anamuraci?
Nchinthu cakuziziswa! Yesu wakafika kucanya kwa awiske, ndipo wakapungulira mzimu utuŵa wa Ciuta pa ŵasambiri ŵake. Kasi ukumanya ico mzimu uwu ukaŵapangiska kucita? Wose ŵakayamba kuyowoya viyowoyero vyakupambanapambana.
Ŵanthu ŵanandi mu Yerusalemu ŵakapulika congo ico cikapulikikwa nga ni mphepo yankhongono, ndipo ŵakaluta kuti ŵakawone ico cikacitikanga. Ŵanthu ŵanyake ŵakafumira ku vyaru vinyake, ŵakizira ciphikiro ca Pentekoste ico Ŵaisrayeli ŵakacitanga. Mwee, naco nchinthu cakuziziswa ico ŵalendo ŵakawona! Iwo ŵakapulika ŵasambiri ŵakuyowoya mu viyowoyero vyawo vinthu vyakuziziswa ivyo Ciuta wacita.
‘Ŵanthu aŵa wose mba ku Galileya,’ ŵakayowoya mwantheura. ‘Ŵakuyowoya wuli mu viyowoyero vyakupambanapambana vya mu vyaru ivyo ise tikufumira?’
Pa nyengo iyi, Petrosi wakimilira kuti waŵalongosolere. Wakayowoya mwa kukwezga na kuphalira ŵanthu umo Yesu wakakomekera ndiposo kuti Yehova wakamuwuska ku ŵakufwa. ‘Sono Yesu wali kucanya ku woko lamalyero la Ciuta,’ wakati ntheura Petrosi. ‘Ndipo wapungulira mzimu utuŵa uwo wakalayizga. Ndico cifukwa cake mukuwona na kupulika vinthu vyakuziziswa ivi.’
Petrosi wakati wayowoya vinthu ivi, ŵanthu ŵanandi ŵakacita citima comene na ivyo vikacitikira Yesu. ‘Kasi ticiteci,’ iwo ŵakafumba ntheura. Petrosi wakaŵaphalira kuti: ‘Mukwenera kusintha umoyo winu na kubapatizika.’ Mwantheura pa zuŵa lenelira ŵanthu pafupifupi 3,000 ŵakabapatizika na kuŵa ŵasambiri ŵa Yesu.
Milimo 2:1-47.
Mafumbo
- Nga ni umo mukuwonera pa cithuzithuzi apa, kasi nchivici ico cikacitikira ŵasambiri ŵa Yesu awo ŵakalindiliranga mu Yerusalemu?
- Nchinthu wuli cakuziziswa ico ŵasambiri ŵakapokera ku Yerusalemu?
- Kasi Petrosi wakaŵaphalira vici ŵanthu?
- Ni mwauli umo ŵanthu ŵakacitira ŵakati ŵapulika ivyo Petrosi wakayowoya, ndipo wakaŵaphalira kuti ŵacite vici?
- Ni ŵanthu ŵalinga awo ŵakabapatizika pa zuŵa lenelira la Pentekoste, mu 33 C.E.?
Mafumbo ghanyake
- Ŵazgani Milimo 2:1-47.
Kasi ivyo Paulosi wakayowoya pa Milimo 2:23, 36 vikulongora wuli kuti mtundu wose wa Ŵayuda ukakoma Yesu? (1 Tes. 2:14, 15)
Kasi Petrosi wakalongora wuli ciyelezgero ciwemi ca kudumbiskana na ŵanthu vya mu’Malemba? (Mil. 2:16, 17, 29, 31, 36, 39; Kol. 4:6)
Kasi Petrosi wakagwiliskira wuli nchito “vijuliro [makiyi] vya ufumu wa kucanya,” ivyo Yesu wakamulayizga kuti wamupenge? (Mil. 2:14, 22-24, 37, 38; Mat. 16:19)
Manyani Vinandi
Ŵanandi Ŵakamuwona Pambere Zuŵa la Pentekoste Lindafike
Wakati wawuka kweniso pambere wandakwere kuchanya, Yesu wakaŵaphalira ŵasambiri ŵake icho ŵazamupokera kweniso umo ŵakwenera kuchigwiliskira ntchito.


text:
“Mutisazgireko Chipulikano”
“Novwirani apo nkhupeleŵera chipulikano.”—MRK. 9:24.
SUMU: 81, 135
1. Chifukwa wuli tikwenera kuŵa na chipulikano? (Wonani chithuzi chakwamba.)
KASI muli kujifumbapo kuti: ‘Kasi nane Yehova wazamuniponoska pa suzgo yikuru na kuninjizga mu charu chiphya?’ Pali vinthu vinandi ivyo tikwenera kuchita kuti tizakapone pa suzgo yikuru. Kweni chakuzirwa chomene ntchipulikano. Mpositole Paulosi wakati: “Kwambura chipulikano ntchambura machitiko kumukondweska Chiuta.” (Heb. 11:6) Ndipouli, “chipulikano chili na ŵanthu wose yayi.” (2 Tes. 3:2) Malemba ghakutovwira kumanya kuti ntchakuzirwa chomene kuŵa na chipulikano chakukhora.
2, 3. (a) Kasi Petrosi wakalongosora wuli kuti chipulikano ntchakuzirwa? (b) Kasi mu nkhani iyi tidumbiskanenge mafumbo wuli?
2 Mpositole Petrosi wakalongosora kuti chipulikano ntchakuzirwa. Iyo wakati chipulikano icho ‘chayezgeka,’ “chiŵe chifukwa chakupelekera malumbo na uchindami na ntchindi pakuvumbukwa kwa Yesu Khristu.” (Ŵazgani 1 Petrosi 1:7.) Apo suzgo yikuru yikusendelera, tikwenera kuŵa na chipulikano chakukhora mwakuti tilutilire kuŵa pakati pa awo ŵazamulumbika na Fumu yithu para yikuvumbukwa. Nakuti tose tikukhumba kuŵa na chipulikano icho ‘chikusungilira umoyo withu.’ (Heb. 10:39) Pakuti tose tikukhumba kuŵa na chipulikano chakukhora, ipo waliyose wakwenera kuŵeyelera Chiuta, kuti: “Novwirani apo nkhupeleŵera chipulikano!” (Mrk. 9:24) Nga mbapositole ŵa Yesu, nase tikwenera kulomba kuti: “Mutisazgireko chipulikano.”—Luka 17:5.
3 Pakuti chipulikano chakukhora ntchakukhumbikwa, tingachita makora kujifumba kuti: Kasi tingachita wuli kuti tiŵe na chipulikano? Kasi tingalongora wuli kuti tili na chipulikano chamoyo? Kasi tili na ukaboni wuli wakuti Yehova wasazgirengeko chipulikano chithu para tikumulomba?
CHIPULIKANO ICHO CHIKUKONDWESKA CHIUTA
4. Kasi mbanthu wuli awo tingasambirako kuti tiŵe na chipulikano chakukhora?
4 Baibolo likuti “vinthu vyose ivyo vikalembeka kale, vikalembeka kuti vitisambizge.” (Rom. 15:4) Mu Baibolo mukuzunulika ŵanthu ŵanandi awo ŵakaŵa na chipulikano chakukhora awo tingasambirako. Tingamanya umo chipulikano chithu chiliri para tikuŵazga nkhani za ŵanthu nga ni Abrahamu, Sara, Yisake, Yakobe, Mozesi, Rahabi, Gidiyoni, na Baraki. (Heb. 11:32-35) Kweniso mazuŵa ghano, tingasambirako ku ŵabali na ŵadumbu ŵanandi awo ŵalongora kuti ŵali na chipulikano chakukhora. *
5. Kasi Eliya wakalongora wuli kuti wakagomezganga chomene Yehova, ndipo tikusambirapo vichi?
5 Ntchimi Eliya yikaŵa na chipulikano chakukhora. Wonani umo yikalongolera kuti yikathembanga chomene Yehova. Eliya wakaphalira Themba Ahabu kuti Yehova walekenge kulokweska vula. Iyo wakati: ‘Umo Yehova Chiuta waliri wamoyo, kuŵavyenge jumi panji vula, pekha para nazakayowoya.’ (1 Mathe. 17:1) Eliya wakagomezganga kuti Yehova wapwelelerenge ŵateŵeti ŵake pa nyengo ya chilangalanga. (1 Mathe. 17:4, 5, 13, 14) Wakaŵaso na chigomezgo kuti Yehova wawuskenge mwana wa chokoro uyo wakafwa. (1 Mathe. 17:21) Apo Eliya wakapelekanga sembe pa Phiri la Karimeli, wakagomezganga kuti Yehova watumenge moto kuti wotche sembe yake. (1 Mathe. 18:24, 37) Nyengo yikati yakwana kuti Yehova wamazge chilangalanga, Eliya wakaphalira Ahabu kuti: ‘Kwera, ukarye na kumwa, pakuti kuli kupoma kwa vula yikuru.’ Apo Eliya wayowoyanga mazgu agha, kukaŵavya chimanyikwiro chilichose cha vula. (1 Mathe. 18:41) Nga ni Eliya, nase tikwenera kuŵa na chipulikano chakukhora.
KUŴA NA CHIPULIKANO
6. Kasi tingachita wuli kuti tiŵe na chipulikano?
6 Tikukhumbikwira wovwiri wa Chiuta kuti tiŵe na chipulikano, chifukwa chipulikano ntchipambi cha mzimu utuŵa wa Chiuta. (Gal. 5:22) Ntheura tikwenera kulomba Chiuta kuti watipe mzimu utuŵa. Yesu wakati Awiske “ŵapelekenge mzimu utuŵa ku awo ŵakuŵalomba.”—Luka 11:13.
7. Kasi tingachita wuli kuti chipulikano chithu chileke kuzimwa?
7 Para taŵa na chipulikano, tikwenera kuchipwelelera. Chipulikano chithu chili nga ni moto uwo ukubuka. Para tapemba moto, ukwamba kubuka panji kulirima. Para tingaleka kusonkhezga nkhuni, moto ukuzimwa pachokopachoko. Paumaliro, pa chipembo pakukhala waka vyoto. Kweni para tikusonkhezga nkhuni, moto ukulutilira kulirima. Nase chipulikano chithu chiŵenge chamoyo para nyengo zose tikuŵazga Mazgu gha Chiuta. Baibolo litovwirenge kuti tiŵe paubwezi na Chiuta, kweniso kuti tiŵe na chipulikano chakukhora.
8. Ntchivichi chitovwirenge kuti tilutilire kuŵa na chipulikano?
8 Kasi tingachitaso vichi kuti tilutilire kuŵa na chipulikano chakukhora? Lekani kukhorwa waka na ivyo mukasambira pambere mundabatizike. (Heb. 6:1, 2) Ghamanyani makora mauchimi gha mu Baibolo agho ghali kufiskika kale chifukwa ghangamovwirani kuti muŵe na chipulikano chakukhora. Baibolo lingamovwiraniso kumanya usange chipulikano chinu ntchakukhora.—Ŵazgani Yakobe 1:25; 2:24, 26.
9, 10. Kasi chipulikano chithu chikukhora wuli para: (a) tikuchezga na Ŵakhristu ŵanyithu? (b) tikuwungana na mpingo? (c) tikupharazga?
9 Mpositole Paulosi wakaphalira Ŵakhristu ŵanyake kuti ŵakhwimiskanenge waliyose kwizira mu chipulikano cha munyake. (Rom. 1:12) Chipulikano chithu chingakhora para tikuchezga na Ŵakhristu ŵanyithu, chomenechomene awo ŵakulongora kuti chipulikano chawo ntchakukhora. (Yak. 1:3) Para tikuchezga na ŵanthu ŵambura kwenelera, chipulikano chithu chinangikenge. Kweni para tikuchezga na ŵanthu ŵamakhaliro ghawemi, tiŵenge na chipulikano chakukhora. (1 Kor. 15:33) Lekani tikuchiskika kuti, “tingalekanga yayi kuwungana,” chifukwa ku maungano ndiko ‘tikukhwimiskana’ na Ŵakhristu ŵanyithu. (Ŵazgani Ŵahebere 10:24, 25.) Nakuti ivyo tikusambira pa maungano vikutovwira kukhozga chipulikano chithu. Fundo iyi yikukolerana na ivyo Paulosi wakayowoya, apo wakati: “Munthu wakuŵa na chipulikano para wapulika mazgu.” (Rom. 10:17) Kasi imwe mukuwungana nyengo zose?
10 Para tikupharazga makani ghawemi, tikukhozga chipulikano chithu kweniso tikovwira awo tikuŵapharazgira kuti ŵaŵe na chipulikano. Nga Mbakhristu ŵakwambilira, nase tikupharazga mwachikanga chifukwa tikugomezga Yehova.—Mil. 4:17-20; 13:46.
11. Chifukwa wuli Kalebi na Joshuwa ŵakaŵa na chipulikano chakukhora, ndipo tikusambirapo vichi?
11 Chipulikano chithu chikukura para tikuwona umo Yehova wakuzgolera malurombo ghithu na kutovwira. Ndimoso vikaŵira na Kalebi na Joshuwa. Iwo ŵakaŵa na chipulikano mwa Yehova apo ŵakaluta kukapachira Charu cha Layizgano. Pakuti ŵakawona umo Yehova wakaŵawovwiliranga kumasinda, chipulikano chawo chikakhora chomene. Lekani Joshuwa wakasimikizgira Ŵaisrayeli ŵanyake kuti: ‘Palije lizgu nanga ndimoza pa malayizgo ghawemi ghose agho Yehova Chiuta winu wakayowoya kwa imwe ilo latondekapo.’ Pamanyuma wakayowoyaso kuti: ‘Ntheura, wopani Yehova na kumuteŵetera mu urunji na mwakugomezgeka. Kweni ine na ŵamunyumba yane, titeŵeterenge Yehova.’ (Josh. 23:14; 24:14, 15) Nase para tikuwona viwemi ivyo Yehova wakutichitira, tiŵenge na chipulikano nga ni Joshuwa.—Sal. 34:8.
UMO TINGALONGOLERA CHIPULIKANO CHITHU
12. Kasi tingalongora wuli kuti chipulikano chithu ntchamoyo?
12 Kasi tingalongora wuli kuti chipulikano chithu ntchamoyo? Zgoro la fumbo ili likusangika mu mazgu gha msambiri Yakobe ghakuti: “Ine nikulongorenge chipulikano chane kwizira mu milimo yane.” (Yak. 2:18) Milimo yithu ndiyo yikulongora usange tili na chipulikano chamoyo. Tiyeni tiwone viyelezgero vinyake.
13. Kasi munthu uyo wakupharazga wakulongora wuli kuti wali na chipulikano?
13 Munthu uyo wakupharazga wakulongora kuti wali na chipulikano. Tikuyowoya nthena chifukwa uyo wakupharazga wakulongora kuti wakugomezga kuti charu ichi chimarenge sonosono apa. (Hab. 2:3) Tingalongoraso kuti tili na chipulikano para tikusazgirako uteŵeti withu. Kasi tili na mtima wakuti tisazgireko uteŵeti withu? (2 Kor. 13:5) Tikumbuke kuti munthu wakulongora kuti wali na chipulikano mu mtima para “wakuzomera pakweru kuti waponoskeke.”—Ŵazgani Ŵaroma 10:10.
14, 15. (a) Kasi tingalongora wuli kuti tili na chipulikano pa umoyo withu wa zuŵa na zuŵa? (b) Kasi Rabeka na mfumu wake, ŵakalongora wuli kuti ŵali na chipulikano chakukhora?
14 Tingalongoraso kuti tili na chipulikano para tikuzizipizga masuzgo agho tikukumana nawo. Tingakumana na masuzgo nga mbulwari, kukhuŵara, kusuzgika maghanoghano, ukavu, panji masuzgo ghanyake. Kweni tikugomezga kuti Yehova na Mwana wake ‘ŵatovwirenge pa nyengo yakwenelera.’ (Heb. 4:16) Para tikulomba kuti Yehova watovwire mwauzimu tikulongora kuti tikumugomezga. Kweniso Yesu wakati tingalombaso Yehova kuti watipe vinthu vyakuthupi kusazgapo “chakurya.” (Luka 11:3) Mu Baibolo muli nkhani izo zikulongora kuti Yehova wakovwira ŵateŵeti ŵake para ŵakumana na masuzgo. Yehova wakapelekanga chakurya na maji kwa Eliya apo vula yikasoŵa mu Israyeli. Yehova wakatumanga ŵachaholi kuti ŵakapelekenge kwa Eliya ‘chingwa na nyama mulenji na mise, ndipo wakamwanga maji gha mu dambo.’ (1 Mathe. 17:3-6) Nase tikwenera kuŵa na chipulikano kuti Yehova watovwirenge na kutipa ivyo vikukhumbikwa pa umoyo withu.
15 Tikugomezga kuti para tikulondezga fundo za mu Baibolo, tisangenge ivyo vikukhumbikwa pa umoyo withu. Rabeka wa ku Asia, wakajiwonera yekha mu mbumba yake kuti fundo iyi njaunenesko. Iyo na mfumu wake ŵakalondezga fundo izo zili pa Mateyu 6:33 na Zintharika 10:4. Malemba agha ghakutichiska kuti tiŵikenge Ufumu pakwamba na kulimbikira ntchito. Rabeka wakati mfumu wake wakawona kuti ntchito iyo wakagwiranga yikamutondeskanga kuteŵetera Chiuta mwakukwana, ntheura wakayileka. Kweni ŵakaŵa na ŵana ŵanayi. Rabeka wakati: “Tikamba kuphika tumakeke na kuguliska. Yehova wakatitaya yayi, ndipo tindagonepo na njara.” Kasi namwe mukugomezga kuti Baibolo lili na ulongozgi wakovwira?
16. Kasi para tikugomezga Chiuta, vinthu vitiyenderenge wuli?
16 Para tikulondezga ulongozgi wa Chiuta, vinthu vitiyenderenge makora. Baibolo likuti: “Murunji waŵenge wamoyo chifukwa cha chipulikano.” (Gal. 3:11; Hab. 2:4) Ntheura tikwenera kuŵa na chipulikano mwa Chiuta uyo wakutovwira. Paulosi wakutikumbuska kuti Chiuta “wangafiska, kuyana na nkhongono zake izo zikugwira ntchito mwa ise, wachite vinandi nkhanira kuluska vinthu vyose ivyo tikulomba panji kughanaghana.” (Efe. 3:20) Ŵateŵeti ŵa Yehova ŵakulimbikira kuchita khumbo lake, ndipo ŵakugomezga kuti Yehova waŵawovwirenge. Tikukondwa chomene kuti Yehova wakutovwira.
WAKASAZGIRAKO CHIPULIKANO CHAWO
17. (a) Kasi Chiuta wakazgora wuli ivyo ŵapositole ŵakapempha? (b) Chifukwa wuli tikwenera kugomezga kuti Chiuta watipenge ivyo tikumupempha?
17 Nkhani iyi yatovwira kuti tijipulikenge nga mbapositole ŵa Yesu awo ŵakalomba kuti: “Mutisazgireko chipulikano.” (Luka 17:5) Pa Pentekoste 33 C.E., Chiuta wakazgora pempho lawo. Ŵapositole ŵakapokera mzimu utuŵa uwo ukaŵawovwira kuti ŵapulikiske khumbo la Chiuta. Pa nyengo iyi chipulikano chawo chikakhora chomene. Ndipo ŵakamba kupharazga makani ghawemi pa charu chose chapasi. (Kol. 1:23) Nase Chiuta watovwirenge para tikumulomba kuti wasazgireko chipulikano chithu. Baibolo likutiphalira kuti para tikulomba “mwakuyana na khumbo lake, wakutipulika.”—1 Yoh. 5:14.
18. Kasi Yehova wakuchita nawo wuli ŵanthu awo ŵakumugomezga?
18 Yehova wakuŵatemwa chomene ŵanthu awo ŵakumugomezga na mtima wose. Yehova wasazgirengeko chipulikano chithu para tikumulomba. Para taŵa na chipulikano chakukhora, tiŵenge “ŵakwenelera Ufumu wa Chiuta.”—2 Tes. 1:3, 5.
^ ndime 4 Wonani nkhani ya Lillian Gobitas Klose mu Wukani! ya Chingelezi ya Julayi 22, 1993, Feliks Borys mu Wukani! ya Chichewa ya Febuluwale 22, 1994, na Josephine Elias mu Wukani! ya Chichewa ya Seputembala 2009.


text:
NKHANI MU VITHUZITHUZI
NKHANI MU VITHUZITHUZI
Ŵaisrayeli Ŵakapanga Tholi la Golide
Manya vya Aroni, mukuru wa Mozesi. Iyo wakabuda pakovwira Ŵaisrayeli kupanga tholi la golide. Ungaŵerenga nkhani iyi pa Intaneti panji ungapulinta PDF.
Vinyake
Mozesi Wakakulira ku Eguputo
Chifukwa wuli Mozesi amama ŵake akamuŵikira mu Mlonga wa Nayelo? Sambira vya Mozesi, banja lake, na mwana mwanakazi wa Farawo.
Rahabi Wakapulikira Ivyo Wakaphalirika
Banja limoza pera ndilo likapona apo viliŵa vya Yeriko vikawa.
Yosefe Wakaponoska Ŵanthu
Koperani nkhani iyi na kuŵerenga vya Yosefe, uyo Chiuta wakamovwira kuponoska ŵanthu.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Germany
Jehovas Zeugen
Am Steinfels 1
65618 SELTERS
GERMANY
+49 6483-41-0
Kuwona Malo
Mande m’paka Chinkhondi
8:00 a.m. m’paka 10:00 a.m. na 1:00 p.m. m’paka 3:00 p.m.
Nyengo: Maora ghaŵiri
Walendo ŵakuŵalongosolera mbiri ya Ŵakaboni ŵa Yehova
Timanyiskani usange mukwiza ŵanandi
Ivyo Tikuchita
Ku Selters, Germany, tikulaŵilira ntchito ya Ŵakaboni ŵa Yehova ku Austria, Germany, Liechtenstein, Luxembourg, na Switzerland. Tikulongosora mbiri ya Ŵakaboni ŵa Yehova mu vyaru ivyo vili mu Central Europe. Tikupanga na kutuma mabuku ku mipingo yakujumpha 16,000 mu vyaru 51.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Monire (1)
-
Kuzizipizga kukubaba chimwemwe (2-15)
-
Chipulikano icho chayezgeka (3)
-
Lutilirani kulomba mu chipulikano (5-8)
-
Khumbiro likubaba kwananga na nyifwa (14, 15)
-
Chawanangwa chilichose chiwemi chikufuma kuchanya (16-18)
-
Kupulika na kuchita mazgu (19-25)
-
Kusopa kwakutowa na kwambura kufipiskika (26, 27)
1 Ine Yakobe,+ muzga wa Chiuta na wa Fumu Yesu Khristu, ku mafuko 12 agho ghali kumbininika:
Monire!
2 Mukondwenge ŵabali ŵane para mukukumana na viyezgo vyakupambanapambana.+
3 Pakuti mukumanya kuti para chipulikano chinu chayezgeka chikubaba kuzizipizga.+
4 Kweni zomerezgani kuzizipizga kuti kufiske mulimo wake, mwakuti muŵe ŵakukwana na ŵambura kalema mu vyose, ŵambura kupeleŵera mu kanthu kalikose.+
5 Ntheura, usange yumoza wa imwe wakupeleŵera vinjeru, walombenge Chiuta,+ pakuti iyo wakupeleka mwawanangwa ku wose, nakuti wakutombozga yayi,+ ndipo vipikenge kwa iyo.+
6 Kweni walutilire kulomba mu chipulikano,+ kwambura na kukayika,+ chifukwa uyo wakukayika wali nga ni jigha la nyanja ilo na mphepo likuyeghekera uku na uku.
7 Munthu wanthena waleke kukhazga kuti wapokerenge kanthu kwa Yehova.
8 Ni munthu wakukayika,+ wambura kukhazikika munthowa zake zose.
9 Kweni mubali wakuyuyuka wakondwenge chifukwa sono wakwezgeka.+
10 Ndipo musambazi nayo wakondwe chifukwa sono wakhizgika.+ Pakuti musambazi wazamumara nga ni luŵa la mu thengere.
11 Pakuti dazi likufuma na chithukivu chake chikuru na kufoteska vyakumera, ndipo maluŵa ghake ghakulakata, kweniso kutowa kwa mawonekero ghake gha kuwaro kukumara. Ndimo munthu musambazi wazamufwira apo wakutangwanika na usambazi.+
12 Wakukondwa ni munthu uyo wakulutilira kuzizipizga chiyezgo,+ chifukwa para wazomerezgeka wazamupokera mphumphu ya umoyo,+ iyo Yehova wakalayizga awo ŵakulutilira kumutemwa.+
13 Para munthu wakuyezgeka, waleke kuyowoya kuti: “Nkhuyezgeka na Chiuta.” Pakuti Chiuta wangayezgeka na vinthu viheni yayi, ndipo iyo wakuyezga munthu na vinthu viheni yayi.
14 Kweni waliyose wakuyezgeka para wakopeka na kunyengeka na khumbiro lake.+
15 Kufuma apo, para khumbiro lakura, likubaba kwananga, ndipo para kwananga kwachitika, kukubaba nyifwa.+
16 Ŵabali ŵane ŵakutemweka, lekani kupuluskika.
17 Chawanangwa chilichose chiwemi na chawanangwa chilichose chakufikapo chikufuma kuchanya,+ pakuti chikukhira kufuma ku Awiske ŵa ungweru wakuchanya,+ iwo ŵakusintha yayi, ŵakupambana na mfwiri uwo ukuzgoka.+
18 Na khumbo lawo ŵakatibaba na mazgu gha unenesko,+ mwakuti tiŵe vipambi vyakwamba mu vyakulengeka vyawo.+
19 Ŵabali ŵane ŵakutemweka, manyani ichi: Munthu waliyose wapulikenge luŵiro, wazikirenge pakuyowoya,+ kukwiya luŵiro yayi.+
20 Pakuti ukali wa munthu ukulongora urunji wa Chiuta yayi.+
21 Ntheura lekani ukazuzi wose na nkharo yiliyose yiheni,+ ndipo mwakuzikira zomerani mazgu agho ghangamuponoskani kuti ghapandike mwa imwe.
22 Kweni muchitenge ivyo mazgu ghakuyowoya,+ ŵakupulika waka yayi, na kujipusika na fundo zautesi.
23 Pakuti usange munthu wakupulika waka mazgu, ndipo wakuchita yayi+ ivyo ghakuyowoya, munthu uyu wakuyana na uyo wakulaŵiska chisko chake pa gilasi.
24 Pakuti wakujilaŵiska, na kufumapo ndipo nyengo yeneyiyo wakuluwa kuti wali wuli.
25 Kweni uyo wakulaŵisiska mu dango lakufikapo+ ilo nda wanangwa na kulutilira kulilondezga, waŵenge wakukondwa na ivyo wakuchita, chifukwa wakupulika na kuluwa yayi, kweni wakuchita ivyo wakupulika.+
26 Usange munthu wakujiwona kuti wakusopa Chiuta kweni wakutondeka kukora lulimi lwake,+ wakupusika mtima wake, ndipo kusopa kwa munthu uyu nkhwawaka.
27 Kusopa kwakutowa na kwambura kufipiskika panthazi pa Chiuta, Dada withu ni uku: kupwelelera ŵalanda+ na vyokoro+ mu suzgo yawo,+ ndiposo kujisungilira wambura kabanga kakufuma ku charu.+
Tumizgani
Tumizgani
Yakobe 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=59&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D59%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi Kuli Ŵachiuta Ŵatatu mwa Chiuta Yumoza?
Ivyo Baibolo likuyowoya
Matchalitchi ghanandi ghakusambizga kuti kuli Ŵachiuta ŵatatu mwa Chiuta yumoza. Kweni buku linyake likuti:
Mu Phangano Liphya mulije chisambizgo chakuti kuli ŵachiuta ŵatatu mwa Chiuta yumoza. Nanga ni lizgu lakuti Ŵachiuta Ŵatatu mulije. Chisambizgo ichi chikamba ni kale chomene, ndipo pakaŵa kususkana kukuru.—Encyclopædia Britannica.
Baibolo likuti Chiuta njumoza. Wonani ivyo likuyowoya:
‘Yehova Chiuta withu ni Yehova yumoza.’—Duteronome 6:4.
‘Ŵamanye nadi kuti imwe pera, mwaŵeneimwe zina linu ndi Yehova, ndimwe Wapachanyapose mu vyaru vyose.’—Salmo 83:18.
‘Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.’—Yohane 17:3.
‘Chiuta njumoza pera.’—Ŵagalatiya 3:20.
Chifukwa wuli matchalitchi ghanandi ghakusambizga kuti kuli ŵachiuta ŵatatu mwa Chiuta yumoza?
Manyani Vinandi
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.


text:
Uyo wayowoyera uheni zina la Chiuta wandinyika na malibwe (10-23)
24 Yehova wakalutilira kuyowoya na Mozesi kuti:2 “Phalira Ŵaisrayeli kuti ŵize kwa iwe na mafuta gha maolive ghawemi ghakuŵika mu nyali kuti zigolerenge kwambura kuleka.+3 Aroni waziŵikenge pamaso pa Yehova nyengo zose mu chihema chakukumanamo kuwaro kwa katani yakuyira ku Ukaboni, kwambira mise m’paka mulenji. Ili ni dango lamuyirayira mu miwiro yinu yose.4 Nyali izi waziŵike makora pa chakuŵikapo nyali+ cha golide lanadi, ziŵenge pamaso pa Yehova nyengo zose.5 “Utore ufu uwemi, uphike vibama 12. Chibama chilichose chiphikike na ufu wakukwana vigaŵa viŵiri pa vigaŵa 10 vya efa.*6 Vibama ivi uviŵike pa thebulu la golide lanadi ilo lili pamaso pa Yehova.+ Uvigaŵe paŵiri, pa chigaŵa chilichose paŵe vibama 6.+7 Uŵikepo lubani muwemi pa chigaŵa chilichose, ndipo chiŵenge chingwa cha kwimira* sembe yakupeleka+ kwa Yehova yakotcha pa moto.8 Pa zuŵa lililose la Sabata, Aroni waviŵikenge pamaso pa Yehova.+ Ili ni phangano lamuyirayira na Ŵaisrayeli.9 Vibama ivi viŵenge vya Aroni na ŵana ŵake,+ ndipo ŵavilyere mu malo ghatuŵa,+ chifukwa ntchinthu chakupatulika chomene cha iyo kufuma pa sembe zakotcha pa moto zakupelekeka kwa Yehova. Ni dango lamuyirayira.”10 Sono pakati pa Ŵaisrayeli pakaŵa munyamata uyo nyina wakaŵa Muisrayeli kweni wiske wakaŵa Mueguputo.+ Munyamata uyu wakamba kutimbana na mwanalume munyake Muisrayeli mu msasa.11 Mwana wa mwanakazi Muisrayeli uyu wakayuyura Zina* na kulitemba.+ Ntheura ŵakiza nayo kwa Mozesi.+ Nyina wa munyamata uyu zina lake wakaŵa Shelomiti, mwana wa Dibiri, wa fuko la Dani.12 Ndipo ŵakamujalira kulindilira Yehova kuti waŵaphalire chakuchita.+13 Yehova wakati kwa Mozesi:14 “Mufumiskirani kuwaro kwa msasa munyamata uyo watemba. Wose awo ŵakamupulika ŵaŵike mawoko ghawo pa mutu wake. Kufuma apo, wumba wose umudinye na malibwe.+15 Ndipo uphalire Ŵaisrayeli kuti: ‘Usange munthu watemba Chiuta wake, wazgorenge pa kwananga kwake.16 Ntheura uyo wayuyura zina la Yehova wakomeke kwambura kutondeka.+ Wumba wose umudinye na malibwe kwambura kutondeka. Mulendo wakomeke nga umo mwenekaya wakukomekera chifukwa cha kuyuyura Zina.17 “‘Usange munthu wakoma munthu munyake, nayo wakomeke kwambura kutondeka.+18 Munthu uyo watimba na kukoma chiŵeto cha munyake wawezgerepo, umoyo pa umoyo.19 Usange munthu wapweteka munyake, mumuchitire ivyo iyo wachitira munyake.+20 Kuphyora pa kuphyora, jiso pa jiso, jino pa jino. Umo wapwetekera munyake ndimo nayo wapwetekekere.+21 Munthu uyo watimba na kukoma chinyama wawezgerepo,+ kweni uyo watimba na kukoma munthu wakomeke+ kwambura kutondeka.22 “‘Cheruzgo chakuyana waka chigwirenge ntchito kwa imwe, kwali ni mulendo panji mwenekaya,+ chifukwa ine ndine Yehova Chiuta winu.’”23 Penepapo Mozesi wakayowoya na Ŵaisrayeli. Ndipo uyo wakatemba ŵakamufumiskira kuwaro kwa msasa, na kumudinya na malibwe.+ Ntheura Ŵaisrayeli ŵakachita nga umo Yehova wakalangulira Mozesi.


text: 8 “Uŵenge nga ni mudumbu wane,Uyo wakawonkhanga mabere gha amama,Ndipo nikusangenge kuwaro, mphanyi nakufyofyontha,+Mphanyi palije uyo wangunipepura.2 Mphanyi nakulongozga,Kukunjizga mu nyumba ya amama,+Awo ŵakanisambizga.Mphanyi nakupa vinyo lakusazgako vyakununkhira kuti umwe,Mujwere uwemi wa marimoni.3 Woko lake lamazere mphanyi lili kusi kwa mutu wane,Woko lake lamalyero mphanyi lanivumbatira.+4 Nkhumulapizgani, imwe ŵana ŵanakazi ŵa Yerusalemu kuti:Mungayezganga chara kusunkhunya panji kuwuska chitemwa mwa ine m’paka chikhumbe chekha.”+5 “Ni njani uyu wakufuma ku mapopa,Wayegamira pa wakutemweka wake?”“Nkhakuwuska musi mwa khuni la maapulo.Penepara ndipo anyoko nthumbo ya iwe yikawukira.Penepara ndipo awo ŵakakubaba ŵakaŵira na vyakuŵinya.6 Uniŵike nga ntchidindo pa mtima wako,Nga ntchidindo pa woko lako,Pakuti chitemwa ntchankhongono nga ni nyifwa,+Chikuthera chara nga ni Dindi,* chikukhumba munthu wajipelekenge kwa icho pera.Madimi ghake ni moto wakugolera, dimi la Ya.*+7 Maji ghakututuka ghangazimwa yayi chitemwa,+Nanga ni milonga yingachikukura yayi.+Usange munthu wangapeleka chuma chose cha mu nyumba yake chifukwa cha chitemwa,Chipepulikenge* nadi.”8 “Tili na mudumbu withu muchoko,+Ndipo walije mabere.Kasi tizamumuchitira vichi mudumbu withuMu zuŵa ilo wazamusongekera?”9 “Usange iyo ntchiliŵa,Tizamumuzengera msonji wasiliva,Kweni usange ntchijaro,Tizamumupilingizga na thabwa la khuni la sidara.”10 “Ndine chiliŵa,Mabere ghane ghali nga ntchigongwe.Ntheura mu maso ghake nazgokaNga ni uyo wakusanga mtende.11 Solomoni wakaŵa na munda wa mpheska+ mu Baala-hamoni.Munda wa mpheska uwu wakawupeleka ku ŵakupwelelera.Waliyose wa iwo wakalipiranga masiliva 1,000 pa vipambi ivyo wasanga.12 Nili na munda wa mpheska, wane na wane.Masiliva 1,000 ngako, iwe Solomoni,Ndipo 200 nga awo ŵakupwelelera vipambi vyake.”13 “Iwe ukukhala mu minda,+Ŵanyane ŵakukhumba kupulika lizgu lako.Leka nane nilipulike.”+14 “Chimbira, wakutemweka wane,Uŵe waluŵiro nga ni mphoyo+Panji kambaŵala kanalumePa mapiri gha vyakununkhira.”